Apa Yang Kita Harus Tahu Tentang Depression?

Secara umumnya, kita hidup di dalam dunia dimana kebanyakan orang percaya, apabila kita berbuat baik, maka akan dibalas dengan kebaikan dan perlakuan buruk akan dibalas dengan kejahatan. Tapi bagaimana jika kebaikan dibalas dengan kejahatan dan sebaliknya?

Sudah tentu kita akan bertanya “ Mengapa ini semua berlaku kepada kita?” – maka disitu timbullah perasaan menyalahkan diri sendiri,rasa bersalah yang keterlaluan, dan putus harapan. Semua perasaan ini, boleh mencetuskan – kemurungan.

Apabila kita memahami bahawa bukan hanya dengan berbuat baik, pasti akan dibalas dengan kebaikan,maka kita akan mula bertindak dan berfikir secara  rasional terhadap perkara-perkara buruk yang berlaku dalam hidup kita. Kita mungkin merana atau mengalami pengalaman pahit seperti kurang kasih sayang keluarga, kehilangan orang yang tersayang, hilang mata pencarian,atau dilanda ribut taufan, tetapi semua perkara ini berlaku bukan kerana kita ditimpa nasib malang atau tidak baik. Tetapi kita perlu mula memahami dan menyedari bahawa kadang kala perkara buruk akan berlaku.

“Apa nak jadi, akan terjadi, hujan pasti berhenti.” (M.Nasir , Apokalips)

“Untuk mengubah kesedihan yang normal kepada kemurungan, apa yang perlu dilakukan adalah menyalahkan diri sendiri keatas semua bencana yang telah menimpa. “  – Dorothy Rowe (1930)

Kemurungan?

Di zaman yang serba moden dan mencabar ini, ramai diantara kita secara tidak sedar mudah menghidapi penyakit kemurungan atau depresi. Ianya berlaku adalah disebabkan oleh banyak faktor dan pengaruh sosial sekeliling atau persekitaran serta perkara-perkara yang boleh menyebakan depresi itu berlaku sama ada secara sedar ataupun tidak sedar.

Kemurungan adalah kecelaruan emosi atau perasaan dan puncanya adalah daripada dua perasaan yang negatif iaitu kesedihan dan kemurungan.

Depresi atau kemurungan adalah satu keadaan gangguan kepada emosi atau perasaan. Ia merangkumi aspek pemikiran, keseimbangan homeostasis dan sikap. Depresi adalah termasuk dalam kecelaruan perasaan. Perasaan ini dikatakan negatif kerana emosi ini boleh mengganggu kelancaran perjalanan kehidupan harian.

Menurut DSM-IV (Manual Diagnostik dan Statistik Gangguan Mental), kemurungan dibahagikan kepada empat ciri iaitu ragam, vitaliti, agitasi dan tingkah laku yang berbentuk mencari ketenangan.

Seseorang yang tergolong dalam ciri kecelaruan ragam, mempunyai sifat seperti kesedihan yang keterlaluan, menangis, terlalu sengsara emosi, tiada harapan serta tidak berkeinginan untuk hidup, merasa rendah diri dan merasakan tidak berminat terhadap apa yang berlaku di sekeliling serta persekitarannya.

Manakala seseorang yang  termasuk dalam kategori vitaliti menunjukkan keadaan seseorang itu tidak boleh berfikir dengan lurus dan betul, sering merasa kepenatan, hilang selera makan malah jarang pula berasa lapar. Hilang nafsu dan juga sentiasa menjauhi hubungan peribadi yang rapat juga termasuk dalam ciri-ciri vitaliti ini.

Bagi ciri agitasi pula, biasanya merujuk kepada keadaan seseorang yang sering merasa takut, seram, sering termenung, risau dan sentiasa runsing. Mereka juga sering mengalami mimpi buruk dan mengalami masalah untuk tidur. Kadang kala mereka hilang kawalan fikiran dan perasaan. Mereka juga melakukan perkara-perkara yang tidak berfaedah.

Bagi ciri yang terakhir, iaitu ciri tingkah laku yang berbentuk mencari ketenangan, seseorang itu cenderung untuk menunjukkan reaksi merayu, mempamerkan kekurangannya serta suka meminta-minta sesuatu daripada orang lain (Levy, 1972). Mereka lebih gemar untuk bersendirian dan banyak tidur. Ada kes yang lebih serius dimana mereka terpaksa bergantung kepada ubat-ubatan tertentu..

Terdapat pelbagai faktor yang menyebabkan kemurungan diantaranya adalah faktor genetik. Seseorang yang mempunyai sejarah keluarga yang mengalami depresi, akan cenderung untuk mendapatkan penyakit ini.

Selain itu juga faktor persekitaran dan pengalaman hidup boleh membuatkan seseorang itu mengalami depresi. Antara contoh-contoh yang boleh dikaitkan faktor persekitaran adalah tekanan ditempat kerja, kesempitan ekonomi, kematian orang yang di sayangi , putusnya hubungan kekeluargaan, menghidap penyakit yang kronik dan sebagainya.

Adakah kemurungan boleh diubati?

Terdapat banyak pendekatan rawatan kecelaruan psikologi dan di antaranya adalah terapi biologikal, pendekatan psikoterapi, dan pendekatan alternatif. Pada peringkat awal, rawatan kecelaruan psikologi biasanya dilakukan menggunakan pendekatan terapi biologikal. Rawatan ini beranggapan bahawa masalah kecelaruan psikologi adalah berpunca daripada faktor biologi seperti terdapat gangguan dalam sistem saraf atau sistem otak seseorang (Yahaya Abdullah Ahmad & Ismail 2006).

Rawatan ini juga beranggapan bahawa penyakit kecelaruan psikologi dapat dirawat dengan mengubah fungsi sistem badan yang terjejas agar menjadi normal dan sihat. (Kaplan & Saddock 2003). Terdapat tiga jenis rawatan terapi biologikal yang sering digunakan dalam merawat masalah kecelaruan psikologi di negara-negara membangun, rawatan tersebut adalah :

Rawatan psikofarmakologi merupakan rawatan terapi biologikal yang paling banyak digunakan untuk merawat penyakit kecelaruan psikologi. Ia merupakan kaedah biologi yang menggunakan ubat-ubatan yang bertujuan untuk mengurangkan kesan simptom gangguan psikologi dikalangan pesakit. Walaubagaimana pun kesan kaedah rawatan ini adalah berbeza di antara setiap individu. Kemurungan boleh di rawat dengan menggunakan terapi ubat anti kemurungan.

Terapi ini digunakan untuk membangkitkan mood pesakit yang menghidap kemurungan. Kebanyakan ubat tersebut berfungsi untuk meningkatkan keupayaan sistem badan dalam menghasilkan hormon serotonin atau norepinephrine; iaitu dua jenis hormon yang dapat membangkitkan rasa mood positif pesakit. Fluoxetine atau lebih dikenali dengan jenama Prozax merupakan ubat antikemurungan pertama yang dikeluarkan oleh Amerika Syarikat pada tahun 1988. Sehingga kini, Fluoxetine (Prozax)  telah menguasai pasaran antarabangsa dalam merawat penyakit kemurungan ( Sadock & Sadock 2003).

Dan antara ubatan lain yang turut mendapat tempat di pasaran adalah sertraline (Zoloft) dan paroxetine (Paxil). Ubat ubatan ini dikatakan sangat berkesan dalam mengurangkan simptom-simptom kemurungan sekirannya diambil secara berkesan dengan dos yang bersesuaian dan atas nasihat doktor. Pengambilan dos ubatan perlulah secara terkawal dan terancang untuk menjamin keberkesanan rawatan. Antara kesan sampingan pengambilan ubat antikemurungan ini adalah mual,cirit birit,insomnia,ketakutan dan masalah seksual. Malah jika diambil secara berlebihan, boleh membawa maut. (Moy 2009)

Bagaimana mengatasi kemurungan?

Kemurungan ternyata boleh membuatkan kita merasa tidak berdaya. Dengan rawatan terapi dan ubat-ubatan, masalah ini boleh di atasi. Ubah tingkah laku dan cara berfikir, termasuklah aktiviti fizikal, dan cara hidup.

Antara tips yang boleh membantu untuk mengatasi kemurungan adalah :

Dapatkan bantuan sokongan moral

Mendapatkan bantuan dan sokongan moral adalah perkara asas yang memainkan peranan penting dalam mengatasi kemurungan. Apabila menghadapi tekanan secara berseorangan, ia akan membuatkan kita sukar untuk mengatasi kemurungan. Apabila kemurungan, kita cenderung untuk memencilkan diri dan mengasingkan diri. Kekal berhubung dengan orang lain dan mengambil bahagian dalam aktiviti sosial akan memberikan impak yang berbeza terhadap mood kita. Kita boleh mendapatkan bantuan dari orang lain dengan cara :

Buat perkara yang menggembirakan dan menenangkan

Untuk mengatasi kemurungan, kita perlu melakukan perkara yang membuatkan kita merasa tenang dan ‘relax’.  Contohnya :

Utamakan kesihatan dan sayangi diri anda :

Selain itu, bagi seorang Muslim, kemurungan boleh diatasi dengan cara :

Masyarakat sentiasa mengaitkan penyakit kecelaruan psikologi dengan istilahkan penyakit mental dan gila. Mereka juga menganggap bahawa penyakit ini adalah penyakit keturunan dan tidak boleh dirawat. Dan fenomena ini membuatkan ramai ahli keluarga tidak tampil untuk membantu ahli keluarga mereka yang mengalami masalah mental. Ia juga menyumbang kepada faktor penghidap lambat mendapatkan rawatan segera.

Oleh itu, perhatikanlah orang sekeliling, dan bantulah mereka mendapatkan rawatan yang sewajarnya sebelum terlambat.

“Apabila manusia sudah mula berhenti dari menyalahkan diri sendiri terhadap perkara buruk yang berlaku dalam kehidupan mereka, maka jumlah kemurungan pasti akan turun mendadak.” – Dorothy Rowe (1930)

Rujukan :

Azizi Yahaya, Jamaluddin Ramli (2012). Psikologi Abnormal. Johor: Percetakan Muafakat Jaya Sdn. Bhd.

Mahmood Nazar Mohamed (2014). Penghantar Psikologi Satu Pengenalan Asas Kepada Jiwa Dan Tingkah laku Manusia. Selangor: Utusan Omnicorp Sdn. Bhd.

Asmawati Desa, Getrude Cosmas, Mariny Abdu Ghani, Siti Rozaina Kamsani, Noor Azniza Ishak, Nabisah Ibrahim, Mohd Makzan Musa(2015). Penghantar Psikologi. Kuala Lumpur: Art Printing Works Sdn. Bhd.

DK Penguin Random House(2017). The Psychology Book Big Ideas Simply Explained. China

Darul Islam (2017) 15 Cara Mengatasi Depresi Menurut Islam yang Efektif dan Dalilnya

Melinda Smith, Robert Segal, Lawrence Robinson, Jeanne Sega (2018) Coping with Depression. Helpguide.Org


Pesta Regatta Lepa-Lepa: Meraikan Sejarah Dan Warisan Bangsa

Bermula daripada tarikh 21 sehingga 28 April pada tahun ini masyarakat Semporna akan merayakan sambutan yang ditunggu-tunggu segenap lapisan masyarakat di Semporna, Pesta Regatta Lepa-Lepa.

Perayaan ini bukan sahaja meriah di dalam kalangan warga Semporna, sebaliknya ia turut berjaya menarik tumpuan ratusan ribu pelancong dari dalam dan luar negara bagi sama-sama merayakan sambutan yang begitu signifikan kepada warisan dan tradisi kumpulan etnik Bajau di pesisir Pantai Timur Sabah.

Pesta Regatta Lepa-Lepa diperkenalkan pada tahun 1994 oleh Majlis Daerah Semporna bagi meraikan warisan sejarah etnik Bajau di daerah berkenaan agar tidak luput ditelan zaman. Pelbagai acara menarik diatur sepanjang acara sambutan berlangsung.

Pastinya Lepa-Lepa atau perahu tradisi etnik ini yang dihiasi dengan sambu layang (kain layar kapal) dan pelbagai bentuk hiasan yang berwarna-warni mencuri tumpuan di awal tirai pembukaan sambutan Regatta Lepa-Lepa setiap tahun.

Mengimbas kembali kepada peristiwa yang berlaku ratusan tahun yang silam. Asalnya daerah Semporna diberikan gelaran sebagai Tong Talun, yang bermaksud “Hujung Hutan”. Menerusi cerita yang diwarisi secara turun-temurun. Tiga orang pembesar dari etnik Bajau Kubang iaitu Panglima Uddang, Panglima Sallehangni dan Panglima Sakti antara individu yang bertanggungjawab memberikan nama Tong Talun kepada tempat baru berkenaan sekaligus membuka penempatan di kawasan ini.

Kisah turun-temurun yang diyakini sebagai bersandar kepada peristiwa sebenar ini lah yang turut menjadi sebahagian daripada atur cara sambutan Regatta Lepa-Lepa menerusi persembahan teater mengenai ketiga-tiga tokoh berkenaan.

BUKIT TENGKORAK DAN KEPENTINGANNYA KEPADA DAERAH SEMPORNA

Kisah tiga pembesar dari etnik Bajau Kubang bukan semata-mata warisan sejarah yang menjadi identiti kepada daerah Semporna. Sebaliknya daerah ini turut menyimpan khazanah peradaban Bukit Tengkorak yang bermula sejak era Neolitik lebih 3000 tahun dahulu.

Menariknya, peradaban Bukit Tengkorak yang terletak tidak jauh dari kawasan pesisir pantai yang menempatkan tarikan rekreasi air utama iaitu Bintara dan Warisan turut menjadi lokasi penemuan tembikar prasejarah yang terbesar di Asia Tenggara.

Bahkan peradaban ini dipercayai telah membuka dan meneroka jalur perdagangan laut yan terpanjang di dunia pada era Neolitik. Peradaban lama di kawasan Pantai Timur Sabah sering dikaitkan dengan etnik Dusun Subpan, Sungai dan Idahan seperti Kompleks pemakaman Agop Batu Tulug yang menggunakan keranda yang diperbuat daripada kayu belian dan berukir motif flora dan fauna yang terletak di kawasan Lembah Kinabatangan. Kawasan Lembah Segama yang terletak di Lahad Datu juga turut menunjukkan penemuan yang serupa.

Namun uniknya menerusi kajian arkeologi yang dijalankan oleh Dr. Stephen Chia dari Universiti Sains Malaysia pada tahun 1996 mendapati, masyarakat Bajau yang masih meneruskan tradisi pembuatan tembikar Lapohan di sekitar Semporna menggunakan tanah liat yang diperolehi dari kawasan kaki Bukit Tengkorak. Lokasi yang serupa di mana sumber untuk mendapatkan bahan pembuatan tembikar yang banyak di temui di sekitar kawasan Bukit Tengkorak sejak ribuan tahun lamanya.

Tembikar Lapohan atau juga dikenali sebagai tembikar bajau dianggap sebagai satu seni yang diwariskan kepada kaum wanita sahaja. Kaum lelaki pula terlibat dalam melakukan kerja-kerja berat pembuatan tembikar seperti mengumpul dan menumbuk adunan tanah liat bersama pasir dan sebagainya.

Pada penghujung tahun 1996, individu yang dikenali sebagai Puan Milhalak antara pengusaha Tembikar Bajau atau Lapohan yang masih aktif menghasilkan tembikar berkenaan. Beliau menetap di kampung Tampi Kapur yang terletak di dalam Pulau Liak-Liak.

LEPA DAN SAMBULAYANG MEMBENTUK JATI DIRI

Lepa dalam bahasa bajau yang bermaksud perahu bukan sekadar sejenis pengangkutan air yang memudahkan pergerakan etnik bajau dari satu pulau ke pulau yang lain atau sewaktu melakukan aktiviti mencari hasil laut dan berdagang pada masa lalu bahkan hingga ke hari ini.

Sebaliknya ia juga turut dijadikan sebagai kediaman, melambangkan identiti etnik berkenaan yang tegar dengan cabaran kehidupan yang tidak menentu di lautan. Melahirkan semangat yang cekal dan tabah serta tidak mudah putus asa di dalam kehidupan.

Lazimnya lepa diperbuat daripada kayu yang bukan sahaja mampu mengapung di atas air akan tetapi juga dapat bertahan untuk satu jangka masa yang cukup lama.

Antara pohon kayu yang digunakan untuk menghasilkan Lepa dikenali dengan nama tempatan sebagai ubar suluk, urat mata, bulian, upil,M kalahan, tambu, gagil, cengkering, selangan batu, dan seraya merah.

Lepa dibina pada bentuk satah dan secara amnya memiliki lima tingkat binaan pada bahagian badannya. Bahagian bawah dikenali sebagai ba’ul dan dianggap sebagai bahagian yang sangat penting. Sementara tingkat kedua dikenali sebagai penghapit, tingkat ketiga pula adalah kapi-kapi. Di tingkat keempat ialah during-during, dan tingkat kelima atau terakhir ialah dinding angin.

Lepa turut menerima sentuhan estetika menerusi hiasan corak dan motif tertentu pada bahagian badannya. Hiasan motif atau corak ini terbahagi kepada dua iaitu corak dominan dan sekunder.

Bagi corak dominan ianya lebih tertumpu kepada corak berbentuk udang galah dan ikan ambiran. Ikan ambiran dikatakan sejenis ikan paus yang memakan rumpai laut. Di Filipina paus jerung pernah direkodkan memiliki kecenderungan ini.

Bahkan bahagian hadapan Lepa direka seperti seekor ikan sedang mengangakan mulutnya.

Bagi motif sekunder antara konsep yang digunakan adalah bermotif tumbuh-tumbuhan seperti sumping dulau (bunga kunyit), magsulap (bersilang-silang), kaloloh buta (motif yang berulang-ulang), sumping bahan (sejenis hidupan laut seperti siput), kambang tuli, gumbang-gumbang, kirai-kirai, kabuk-kabuk atau talum-talum (berbentuk bulan sabit), roti kalung (separo bulat), dan keladi biak.

Secara keseluruhan bahagian tengah Lepa direka bagi memuatkan tangkapan hasil laut dan dalam masa yang sama mampu menempatkan ruang tamu dan ruang untuk tempat tidur yang memakan hampir separuh keluasan Lepa.

Selain Lepa etnik Bajau Semporna turut menggunakan perahu yang dikenali sebagai Boggo. Akan tetapi Boggo hanya sesuai untuk aktiviti penangkapan ikan di kawasan perairan yang cetek. Etnik Bajau Darat yang menetap di Pulau Omadal dan Pulau Bum Bum merupakan antara kelompok etnik yang mempelopori seni pembuatan Lepa.

Tidak lengkap sebuah Lepa tanpa kain layar utama yang dikenali sebagai sambulayang. Secara tradisi setiap premis bangunan baik milikan kerajaan mahupun persendirian dan kawasan awam di Semporna akan dipasang dengan sambulayang pelbagai saiz dan warna beberapa hari sebelum acara sambutan berlangsung. Ini bagi menandakan ketibaan pesta Regatta Lepa-Lepa yang semakin hampir di samping menceriakan pemandangan di sekitar daerah kecil ini.

Namun begitu pemasangan sambulayang tidak hanya terhad sewaktu sambutan pesta Regatta Lepa-Lepa sahaja. Sebaliknya ia turut dipasang sewaktu upacara perkahwinan dengan diiringi tarian tradisi Igal-Igal, menyambut orang kenamaan, majlis khatam Al-Quran, kelahiran bahkan kematian serta banyak lagi bersesuaian dengan suasana dan nuansa majlis.

Selain pemasangan sambulayang, lepa juga turut dihiasi dengan kapi-kapi. Ianya lebih mirip seperti bendera kecil dengan bentuk segi empat tepat. Terdapat juga hiasan kain kecil yang dikenali sebagai kipas-kipas dan berbentuk segi tiga.

Seterusnya adalah lamak bua’an. Lamak bua’an adalah hiasan kain yang lebih besar daripada kapi-kapi dan mempunyai lekuk pada satu bahagian hujung seakan-akan bukaan mulut ikan. Rekaan ini terinspirasi daripada sejenis ikan yang dikenali sebagai ikan bebang.

Lamak kapi pula adalah kain layar berbentuk segi empat tepat. Ia lazim dihasilkan dengan menggunakan kain yang diperbuat daripada kapas.

PENUTUP

Pesta Regatta Lepa-Lepa disambut meriah saban tahun. Ia ibarat sambutan “hari raya” bagi seluruh warga Semporna. Semua akan memakai pakaian terbaik yang mereka ada dan keluar menyertai ratusan ribu yang lain bagi meraikan sebuah pesta yang bukan sekadar pesta biasa akan tetapi satu peristiwa berharga yang hanya disambut setahun sekali bagi meraikan warisan, sejarah dan adat-resam sebuah daerah kecil yang kaya dengan keindahan gugusan pulau nya yang cantik serta tinggalan sejarah yang tidak wajar dipandang sebelah mata.

Pada awal sambutan acara ini Lepa-Lepa berhias akan berarak dari kampung-kampung yang terletak di kawasan pulau-pulau yang berhampiran menuju tapak sambutan. Penari igal-igal lengkap dengan pakaian tradisi yang cantik dan memukau akan mempersembahkan tarian mereka diiringi paluan daripada alat muzik tradisi seperti tagungguk daripada mula lepa belayar sehinggalah ia selamat tiba ke destinasi.

Regatta Lepa-Lepa bukan sekadar sambutan biasa, sebaliknya ia turut menjadi wadah bagi para artisan dan penggiat seni tempatan dari seluruh Semporna berkumpul dan saling bertukar buah fikiran dan pandangan dalam usaha memastikan legasi nenek moyang kekal subur untuk tatapan generasi akan datang.

BACAAN LANJUT

1) Dr. Stephen Chia, 1994-2014, Arkeologi Bukit Tengkorak Sabah, Penerbit Universiti Sains Malaysia

2) Prof. Madya Dr. Ismail Ali, 2010, Pembudayaan Lepa dan Sambulayangdalam Kalangan Suku Kaum Bajau di Semporna, Sabah, Malaysia: Satu Penelitian Semula, Universiti Malaysia Sabah.

3) Philipines, Cebu stories, 2012, Whaleshark nibbling on seaweed, duthpickle.com(https://www.dutchpickle.com/…/whaleshark-nibbling-on-seawee…)

4) Sabah Tourism Board, 2019, Popular Places Batu Tulug.(https://www.sabahtourism.com/destination/batu-tulug/)


Rusia Negara Pertama Yang Meneroka Bulan?

Tidak ramai yang tahu mengenai program lunar USSR ketika era perlumbaan ke angkasa lepas yang menjadi sebahagian dari sejarah perang dingin antara blok komunis dan blok barat.

Selama kita diajar mengenai Neil Armstrong dan Edwin Aldrin yang menjadi manusia pertama menjejakkan kaki ke teresterial selain bumi, tidak ramai tahu yang sebenarnya Russia mendahului Amerika lebih awal dalam eksplorasi dan cerapan mengenai jiran samawi terdekat kita yakni bulan.

Russia adalah negara pertama yang mendaratkan prob angkasa ke bulan,melaksanakan kajian dan cerapan mengenai atmosfera serta kondisi permukaan serta komposisi kimianya selain mencari sumber air mentah.

Misi LUNA2 yang mendarat di bulan pada 13 September 1959 oleh Russia menjadikan ia prob angkasa tanpa pemandu yang pertama mendarat dibulan dengan cara hard landing.

Ini hanya dapat dibuat oleh Amerika Syarikat pada tahun 1962 dengan mendaratkan prob Ranger 3 tahun kemudian.

Kejayaan Russia menjadi yang pertama dalam perlumbaan angkasa diteruskan dengan kejayaan LUNA3 yang menghantar kembali foto pertama sisi gelap bulan, pendaratan prob LUNA9 dan LUNA13 yang melakukan pendaratan secara soft landing selain mengambil foto pertama keadaan permukaan satelit semulajadi planet Bumi kita.

Setakat ini Russia sahaja berjaya mendaratkan 12 prob angkasa dan menerbangkan sejumlah satelit pengorbit Bulan bagi mencerap permukaan Bulan serta mendapatkan data saintifik berkenaan trajektori bagi misi pendarat dengan pemandu seperti program LK yang bertujuan mendaratkan manusia di bulan namun tidak diteruskan kerana kelewatan selain Amerika mendahului USSR dalam perlumbaan angkasa bagi menghantar dan mendaratkan angkasawa ke Bulan.

Setelah 60 tahun kejayaan Amerika mendaratkan angkasawan dibulan yang diikuti dengan pembatalan program LK yg merupakan program penghantaran angkasawan ke bulan dimana fokus agensi angkasa Russia beralih kepada pembinaan stesen angkasa seperti Salyut dan Mir, satelit semulajadi tersebut kini menjadi perhatian dimana Russia kini memfokuskan kepada misi menempatkan kosmonautnya di Bulan menjelang 2025.

Ia merupakan rencana susulan dari program Luna Glob yang dijangka pada 2018 akan memulakan ekspedisi saintifik serta menjadi tapak stesen penyelidikan pertama di atas satelit semulajadi tersebut dengan keupayaan robotik.


Kenapa Ronaldinho Masuk Penjara?

Mustahil jika ada seseorang yang tidak mengenali Ronaldinho Gaúcho. Semasa zamannya, Ronaldinho merupakan antara pemain bolasepak yang paling penting dalam skuad Barcelona (2003-2008) dan AC Milan (2008-2011) terutamanya Brazil (1999-2013).

Wajah inilah yang merupakan sebahagian daripada besi kukuh yang meleburkan Jerman dalam pusingan akhir Piala Dunia 2002. Dalam satu s3r4ngan tiga penjuru yang dikenali “Tiga R”, Ronaldinho bersama Rivaldo dan Ronaldo Nazário juga membantu Brazil jadi juara dalam Copa América 1999 dibawah CONMEBOL.

Lagenda ini memilih Piala Dunia Rusia untuk menamatkan kariernya yang begitu gemilang. Beliau juga hadir semasa majlis penutupan Piala Dunia 2018 di Stadium Luzhniki. Dunia juga secara perlahan-lahan melepaskannya dengan kedatangan pemain-pemain baharu yang begitu prolifik. Mungkin satu lumrah jugalah Ronaldinho tidak berpencak dalam Piala Dunia 2018 kerana Brazil ditewaskan 1-2 pada tangan Belgium. Ronaldinho juga tiada dalam skuad yang dilumatkan Jerman 1-7 di gelanggan sendiri iaitu Estádio Mineirão, Brazil.

Masalah mula menimpa Ronaldinho pada pertengahan 2019 apabila beliau didapati tidak membayar cukai dengan lengkap. Beliau juga perlu melangsaikan denda £2.06 juta kerana membina laluan jalan kaki tepi tasik di rumah Porto Alegre (BBC, 2019). Selain daripada denda tersebut, beberapa pihak memfailkan tuntutan sebanyak £1.69 juta lagi.

Angka ini sebenarnya kecil saja untuk Ronaldinho yang dijangka memiliki aset sebanyak £80-100 juta. Jika sesiapa ingin mempromosikan produk di Instagramnya, beliau meletakkan harga £150,000 bagi setiap hantaran. Jadi senang kata, Ronaldinho tidak jatuh miskin selepas bersara.

Rumahnya juga digeledah pihak berkuasa tempatan yang menemui beberapa pasport miliknya bagi negara Brazil dan Sepanyol. Namun pasport Ronaldinho semasa beliau di Paraguay didapati palsu. Dan beliau pun terus dip3nj4r4kan bersama adiknya.

Ronaldinho sebenarnya dijemput ke Paraguay untuk menyertai klinik bolasepak serta pelancaran buku. Pihak mahkamah enggan mengeluarkan perintah berkurung dalam hotel kerana risau jika Ronaldinho akan melarikan diri kembali ke Brazil.

Ini bukan kali pertama Ronaldinho terpalit dengan masalah pasport. Semasa zaman kegemilangannya, Ronaldinho hampir menyertai menyertai Liga Scotland. Yang sepatutnya beliau memasuki Paris Saint Germain, Ronaldinho sebenarnya ditawarkan tempat dalam St Mirren dengan harga £6 juta (McGowan, 2001). Tetapi pada masa itu pun Ronaldinho berdepan dengan skandal pasport palsu yang meruntuhkan prospek perpindahan dari Gremio ke St Mirren.

Pengurus Tom Hendrie juga telah membawa masuk nama-nama besar seperti Bebeto, Jorge Cadete dan Benito Carbone yang tidak membuahkan hasil. St Mirren pula berdepan dengan penyingkiran ke liga bawahan sekaligus punca kerunsingan Hendrie.

Namun kali ini nasib tidak menyebelahi Ronaldinho. Beliau tidak tahu yang beliau sebenarnya sedang melakukan suatu jen4y4h. Asasnya beliau tidak faham pun yang dokumen keluar negara diberikan ialah palsu. Malah peguamnya sendiri mengatakan bahawa Ronaldinho memang bodoh dalam hal ini (Couzens, 2020).

Dipercayai Presiden Brazil akan bercampurtangan supaya Paraguay melepaskan Ronaldinho. Tetapi jika gagal, Ronaldinho barangkali merepvt dalam penj4r4 selama enam bulan pun. Cuma buat masa sekarang, Ronaldinho kelihatan berbahagia juga di sebalik tirai besi. Pihak pengurusan juga menganjurkan suatu peraduan bolasepak yang pemenang akan mendapat seekor anak babi 16 kilogram.

Prospeknya agak mendukacitakan juga. Dari piala emas 2002 ke anak babi, itulah nasib menimpa Ronaldinho Gaúcho.

RUJUKAN:

BBC Sports. (2019, July 30). Ronaldinho: Ex-Brazil and Barcelona star has property seized over unpaid fines. Retrieved from https://www.bbc.com/sport/football/49150695

Couzens, G. (2020, March 13). Ronaldinho pictured in jail cell as ‘stupid’ Brazil icon arrested in Paraguay for using fake passport. The Sun. Retrieved from https://www.thesun.co.uk/sport/football/11129172/ronaldinho-jail-picture-paraguay-passport-brazil-arrest/

McGowan, S. (2001, March 30). Saints fail in Ronaldinho move. Soccernet. Retrieved from https://web.archive.org/web/20070629002913/http://soccernet.espn.go.com/archive/scotland/news/2001/0330/20010330smfcsronaldinho.html


Kubur Besar Covid Di New York

Semua maklum dengan situasi Covid-19 yang teruk membadai Amerika Syarikat ketika ini. Ketika artikel ini ditulis, AS merekodkan 467, 000 kes dan 16, 700 orang menemui ajal akibat pandemik wabak ini.

Disebabkan situasi ini, rumah-rumah pengebumian sudah tidak mampu mengendalikan bilangan mayat yang banyak. Ini memaksa pihak berkuasa mengambil langkah ini: menggali kubur-kubur besar bagi menempatkan mangsa-mangsa Covid-19 yang telah tiada.

Tak percaya? Boleh lihat video ini:

Rakaman video ini menunjukkan sekumpulan individu memakai sut Hazmat menggali kubur dan menempatkan 40 keranda di kawasan perkuburan Hart Island, Bronx, New York. Dalam situasi normal, 25 mayat akan dikebumikan dalam seminggu.

Tetapi sejak Covid-19 teruk membadai AS terutama New York, jumlah pengebumian yang diadakan semakin kerap dengan 24 pengebumian diadakan setiap hari. Selalunya, kerja-kerja penggalian kubur dibuat banduan dari Penjara Rikers Island tetapi bebanan tugas yang bertambah kini digalas oleh kontraktor.

Bagaimanapun, tidak diketahui berapa banyak mayat yang ditanam tidak mempunyai waris atau tidak mampu untuk dikebumikan. Untuk mengelak lebih banyak tekanan ke atas rumah mayat, New York mengurangkan tempoh masa diperlukan untuk waris menuntut mayat dari rumah mayat.

Menurut Datuk Bandar New York, Bill de Blasio memberi petunjuk bahawa pengebumian ini hanya bersifat sementara dan waris boleh mengebumikan mereka dengan baik selepas pandemik Covid-19 berakhir.

Tetapi bagi penduduk New York, mereka seolah-olah tahu bila pandemik sebegini melanda, Hart Island dilihat destinasi yang paling sesuai. Di sinilah kubur-kubur besar digali dan penghuni-penghuninya tidak diberikan sebarang batu nisan sebagai tanda pengenalan.

RUJUKAN:

BBC. (2020). Coronavirus: New York ramps up mass burials amid outbreak. https://www.bbc.com/news/world-us-canada-52241221


The 100: Karya Post-Apocalypse Terbaik

The 100 (sebutan The Hundred) ialah siri televisyen yang disiarkan di CW bermula dari 2014 sehingga kini. Siri ini kurang popular berbanding Siri Game of Thrones ataupun The Walking Dead kerana kurang capaian platform popular seperti HBO atau Fox, namun ia menjadi popular selepas siri ini ditayangkan di Netflix.

Dengan bergenrekan Pos-Apokalips, siri ini menjadi hangat diperbualkan selepas musim keenam melabuhkan tirainya kerana kehebatan pembikin filem ini yang menyiarkan filem sains fiksyen ini dengan pelbagai pertukaran plot, adegan-adegan thril, seni mempertahankan diri, kemandirian hidup, mahupun pelbagai misteri sains fizik yang logik.

Siri The 100 diilhamkan daripada Novel ciptaan penulis Amerika Syarikat iaitu Kass Morgan, dengan siri novelnya yang mula diterbitkan pada 2013, The 100. Walaubagaimanapun, jika anda membaca novel tersebut, semestanya agak berbeza dengan siri televisyen, dengan plot yang berbeza dan kawalan watak juga tidak sama. Penerbit Siri Televisyen The 100, Jason Rotherberg memasukkan pelbagai elemen yang menarik supaya bersesuaian dengan siri ini.

Apa yang lebih menarik berkenaan dengan The 100 ini ialah fakta sains yang logik dan memasukkan elemen-elemen terperinci dalam siri ini, seperti nama bandar Ton DC dan Polis dalam siri ini dan 12 buah negara yang ada stesen angkasa pada tahun 2052 ni pun bukan main petik sahaja, tetapi negara-negara tersebut sememangnya mempunyai inisiatif angkasa yang agak canggih, termasuklah Negara Venezuela dan Uganda. Negara Uganda telah memajukan inisiatif angkasanya pada Tahun 2014 kerana kedudukannya yang berada di Khatulistiwa dan mempunyai ruang yang cukup besar untuk pelancaran kapal angkasa yang membawa stesen angkasa ke ruang angkasa, walaupun kini negara mereka sedang mengalami konflik dalaman dan perang saudara.

Sinopsis The 100 (Spoiler Alert)

“Berlaku sembilan puluh tujuh tahun selepas perang nuklear yang memusnahkan ketamadunan, apabila kapal angkasa yang menjadi kediaman manusia terakhir yang mandiri (survive), menghantar 100 pesalah juvana kembali ke bumi, dengan harapan kemungkinan menghuni semula planet tersebut” – Sinopsis ringkas CW.

Siri ini bermula selepas 97 tahun perang nuklear memusnahkan dunia dan menjadikan ia sebuah planet yang tidak lagi sesuai didiami. Manusia yang masih hidup hanyalah mereka yang mendiami dua belas stesen angkasa yang mengorbit bumi sebelum perang nuklear bermula. Dua belas buah kapal angkasa ini bergabung bermula apabila Stesen Angkasa Mir-3 (Rusia) menghampiri Stesen Angkasa Senzhen (China) dan mendapati lebih sesuai apabila bergabung berbanding bersendirian. Oleh itu, stesen angkasa lain juga merasakan perkara yang sama dan akhirnya pada 1 Oktober 2054, semua stesen tersebut bergabung membentuk satu stesen yang dipanggil The Ark (Perahu) dengan hanya 400 orang sahaja manusia terakhir yang bermandiri di angkasa tersebut. 97 tahun selepas perang nuklear bukanlah suatu tempoh yang sekejap. Bangsa manusia telah hidup di stesen tersebut selama tiga generasi yang dilahirkan di dalam stesen angkasa tersebut. Stesen angkasa tersebut mempunyai peraturan yang sangat ketat, hanya kerana untuk memastikan manusia kekal hidup. Semua kesalahan kecil atau besar bagi orang dewasa, mereka akan diapungkan di ruang angkasa (dibunuh dengan cara mencampakkan orang itu ke angkasa lepas). Pesalah juvana pula (bawah 18 tahun) akan dikurung di dalam kotak angkasa (skybox) sehinggalah mencapai umur 18 tahun. Dalam cerita ini, ibu Bellamy Blake diapungkan semata-mata kerana memiliki dua anak (Bellamy dan Octavia) dan ayah Clarke Griffin diapungkan kerana dituduh pengkhianat hanya kerana ayahnya mahu menyebarkan kebenaran berkenaan dengan keadaan stesen angkasa mereka yang semakin tenat.

Maka, pihak majlis tertinggi (Council) The Ark bersetuju untuk menghantar 100 orang pesalah juvana ini kembali ke bumi untuk memastikan bumi sudah selamat ataupun belum selamat didiami. Mereka dijadikan bahan ujikaji. Dari peristiwa ini, siri ini dinamakan (The 100), dengan merujuk 100 orang ini yang akan melaporkan keadaan bumi apabila mereka sampai ke bumi. Antara mereka termasuklah Clarke Griffin, anak Councillor Abby Griffin dan Wells, anak Presiden The Ark, Thelonius Jaha.

Semasa pod angkasa yang membawa mereka kembali memasuki atmosfera bumi, ia terbakar dan menjunam dengan kuat menyebabkan dua orang yang tidak memakai tali pinggang keselamatan terpelanting, merosakkan fungsi pod dan terus meninggal dunia. Walaupun mereka mendarat dengan selamat, radio komunikasi telah hangus terbakar akibat impak pergeseran pod dengan atmosfera dan kerosakan yang berlaku akibat hentaman dua orang yang tidak memakai tali pinggang keledar tersebut.

Namun, mereka mendapati udara di bumi boleh dihirup dan  bumi selamat didiami semula. Octavia Blake menjadi orang pertama yang menjejakkan kaki kembali ke bumi. Udara di bumi telah sesuai untuk mereka, tetapi mereka terpaksa berhadapan dengan haiwan mutasi yang pelik, besar dan ganas. Mereka juga berhadapan dengan Grounders (Orang Bumi) yang terselamat dan bermandiri di bumi selepas perang nuklear tamat dan mereka juga berhadapan dengan ketidakpercayaan antara satu sama lain. Jika di The Ark, mereka semua ialah orang yang melanggar undang-undang, di bumi tiada undang-undang.

Jadi, perjalanan siri ini menjadi sangat menarik dengan pelbagai konflik, drama dan keputusan Bellamy serta Clarke yang sukar dibaca. Banyak pertukaran plot dan Machiavellisme yang berlaku sepanjang enam musim cerita ini.

Walaupun The 100 merupakan karya Sains Fiksyen yang hebat, ia juga mengandungi pelbagai adegan buruk seperti keganasan melampau, budaya seks dan budaya songsang. Oleh itu, tidak digalakkan menonton siri ini dengan anak-anak yang masih kecil/


Saintis jumpa kubur anak anak dinosaur dengan bibik diorang di China!

Selalunya kalau kita tengok biawak dan cicak, kita akan nampak diorang hidup sorang sorang. Jadi dinosaur pun sepatutnya macam tu la kan? Sebab sama sama reptilia.

Jadi bila saintis jumpa kubur dinosaur ni, diorang terkejut tengok situasi dalam kubur tu. Kubur ni pelik sikit. Kalau anak anak dan mak bapak tu boleh faham lah, tapi kubur ni ada anak anak dan dinosaur yang besar sikit tapi masih tak matang.

Jadi saintis berpendapat dinosaur yang besar sikit tu sebenarnya bibik anak anak tu, tapi masih dalam keluarga yang sama. Mungkin abang diorang, kita tak tahu. Tapi perangai ni tak pelik kalau kita tengok cucu cicit dinosaur yang sekarang – burung.

Dari segi DNA dan morfologi, burung dan buaya ni dikira cucu cicit sebenar dinosaur berbanding biawak dan cicak. Burung pun ada perangai jadi bibik ni contoh macam burung Fairy Wren di mana abang kakak yang tua akan jaga adik adik.

Cuma tu la, kita tak tahu lah sama ada abang abang kakak kakak dinosaur ni pun sama macam kita – kuat pedajal adik adik.


Sekeping Gambar, 1000 Bicara

Gambar yang anda lihat ini adalah cukup ikonik bila berbicara soal kekejaman perang. Kepada ramai orang, gambar ini jelas membuktikan peribahasa bahawa sekeping gambar menceritakan seribu perkara, apatah lagi di dalam gambar ini jelas kelihatan seorang anggota tentera menembak seorang awam daripada jarak yang sangat dekat. Kejam dan zalim kelihatannya. Ceritanya, sekali imbas, adalah cukup ringkas. Seorang tentera Vietnam Selatan, menembak dengan zalim seorang penduduk awam dari Vietnam Utara – mungkin demi melunaskan dendam, atau sekadar mahu menghapuskan saki-baki pendokong Vietnam Utara yang berpaksikan fahaman komunis. Sekali imbas, ceritanya cukup sadis dan mampu mengundang kemarahan ramai orang terhadap pasukan Vietnam Selatan – yang dikatakan sebenarnya adalah boneka Amerika.

Tapi, cerita sebenarnya, kalau benar-benar didalami, tidaklah seringkas itu. Ia sebenarnya bukan tentang komunis lawan demokrasi, atau Vietnam Utara lawan Vietnam Selatan, dan bukan juga tentang boneka sesiapa.

Hakikatnya, lelaki yang ditembak dalam gambar ini bukanlah seorang awam seperti yang kita sangkakan. Sebaliknya,” mangsa” tersebut adalah tahanan Viet Cong, Nguyễn Văn Lém (juga dikenali sebagai Kapten Bay Lop). Van Lem, atau dikenali juga sebagai Bay Lop, adalah seorang pembunuh. Malah, dia sebenarnya adalah ketua kepada skuad pembunuh Viet Cong yang mensasarkan pegawai-pegawai Vietnam Selatan dan anggota keluaga mereka.

Pada awal pagi hari di mana gambar ini ditangkap – 1 Februari 1968, Bay Lop telah mengetuai sekumpulan kereta kebal V untuk menyerang sebuah Kem Armor di Go Vap. Selepas menguasai kem tersebut, Bay Lop telah menahan Lt.Kol Tuan bersama-sama anggota keluarganya. Dalam usaha mendapatkan maklumat daripada Tuan, Bay Lop telah menyiksa dan akhirnya membunuh Tuan. Bay Lop kemudian telah membunuh juga keseluruhan anggota keluarga Tuan termasuk ibunya yang berusia 80 tahun.

Bay Lop kemudiannya telah ditangkap oleh pasukan Vietnam Selatan ketika berada di sebuah kubur besar, di mana tertanam mayat 7 anggota polis Vietnam Selatan serta anggota keluarga mereka yang selama ini menjadi sasaran dia dan pasukannya. Keseluruhannya, di dalam lubang itu, terdapat 34 mayat – kesemuanya terikat tangan dan ditembak daripada jarak dekat. Penangkapannya juga adalah sempena peristiwa Tet Offensive, yang melibatkan pertempuran besar-besaran antara kedua-dua pasukan Vietnam Utara dan Selatan. Selepas ditangkap, Bay Lop telah dibawa kepada Mejar General Ngoc Loan di sebatang jalan di Saigon. Jurufoto Eddie Adams yang berada di situ, telah merakam peristiwa itu. Katanya,

“Saya hanya mengikut ketiga-tiga mereka ketika mereka berjalan menghampiri kami, sesekali mengetik kamera saya. Ketika mereka sudahdekat – kira-kira 5 kaki daripada kami, anggota-anggota tentera itu berhenti dan berundur. Saya lihat seorang lelaki berjalan daripada arah kiri. Dia mengeluarkan pistol daripada penggantung di tubuhnya dan mengangkatnya. Saya tidak sangka dia akan melepaskan tembakan. Ketika itu, ia adalah perkara biasa apabila pistol dihalakan ke arah kepala seorang tawanan semasa soal-siasat. Jadi, saya hanya bersedia untuk mengambil gambar itu – sesi ugutan dan sial-siasat. Tapi, bukan itu yang berlaku. Lelaki itu hanya mengeluarkan pistol itu dan terus melepaskan tembakan ke kepala tawanan itu. Saya pula telah tertangkap gambar itu pada ketika itu.” Selepas itu, dengan tenang General itu melangkah ke arah Adams dan berkata,” Mereka ini telah banyak membunuh orang-orang saya, dan orang-orang awak juga,” dan selepas itu dia terus berlalu.

Daripada siri gambar yang ditangkap itu, gambar di atas adalah yang paling terkenal – General Ngoc Loan menembak Bay Lop dengan pistol Smith & Wesson .38, diberikan jolokan” Saigon Execution,” dan Eddie Adams telah memenangi anugerah Pullitzer pada tahun 1969 kerana imej itu.

Jadi, segalanya selesailah kan? Jawapannya – tidak.

Ia mencetuskan satu polemik – apakah yang dilakukan oleh Ngoc Loan itu satu tindakan yang betul? Peguam tentera masih tercari-cari jawapannya, samada apa yag telah dilakukan itu tidak bercanggah dengan Konvensyen Geneva tentang layanan terhadap tahanan. Daripada pandangan Ngoc Loan, lelaki di hadapannya ketika itu adalah seorang pembunuh sadis yang bukan saja telah membunuh rakan-rakannya, tetapi juga keluarga mereka dan ramai lagi insan yang tidak bersalah. Dia adalah seorang lelaki yang merbahaya, yang menggunakan istilah patriotisme demi membenarkan tindakannya yang kononnya diambil atas dasar perjuangan politiknya.

Bagi Adams sendiri, hal itu tidak habis di situ saja. Tanpa diduga, gambar yang beredar sekeliling dunia tanpa kapsyen itu, akhirnya telah menjadikan Ngoc Loan dianggap sebagai orang jahat. Adams ternyata menyesal dengan tindakannya merakamkan gambar tersebut. Katanya,” Benar peperangan itu dahsyat. Namun tindakan Gen. Ngoc Loan – ketua polis pada ketika itu adalah adil dan bersebab. Beliau membunuh Viet Cong; dan saya pula telah membunuh beliau dengan kamera saya .” Katanya, General Loan sebenarnya adalah seorang wira, bukan sebaliknya. Adams merasakan, dia telah merosakkan hidup Ngoc Loan dengan gambar yang telah diambilnya itu.

Beberapa bulan selepas gambar itu diambil, Ngoc Loan telah cedera parah akibat tembakan mesingan, yang telah memaksa kakinya dipotong. Selepas tamat peperangan itu, dia dibenci di tempat asalnya. Selepas sebuah hospital Australi enggan merawatnya, dia telah dipindahkan ke US, di mana dia terpaksa berdepan dengan kempen besar-besaran untuk menghalaunya keluar. Ketika dia sampai di US, Perkhidmatan Imigresen negara itu mahu terus menghambatnya keluar, dan salah satu puncanya adalah gambar yang telah diambil oleh Adams. Mereka malah meminta Adams untuk menyokong pendakwaan ke atas Ngoc Loan.

Tetapi, Adams memilih untuk melakukan sebaliknya, dan sebaliknya menyokong Ngoc Loan. Ngoc Loan akhirnya dibenarkan untuk terus tinggal di US. Selepas kematian Ngoc Loan pada tahun 1998 akibat kanser, Adamas menyatakan -” Lelaki itu sebenarnya adalah seorang wira. Amerika sepatutnya menangis. Saya benci melihat dia pergi dalam keadaan sebegini, tanpa masyarakat mengetahui siapa dia sebenarnya.” Masakan tidak – pada tahun 1975 Ngoc Loan telah cuba meneruskan hidup dengan membuka sebuah kedai pizza, yang dikendalikannya sehingga tahun 1991 di sebuah pasaraya, Rolling Valley Mall di Burke, Virginia, apabila identiti sebenarnya terbongkar dan dia terpaksa bersara setelah menerima pelbagai ancaman dan menjadi mangsa perbuatan khianat.

Sementara itu – meski terbunuh, legasi Bay Lop ternyata lebih bernasib baik. Nama Bay Lop itu sebenarnya adalah nama rahsia Nguyen Van Lem yang datangnya daripada nama hadapan isterinya, Lop. Ngoc Loan Thi Lop memang mengetahui bahawa suaminya – Van Lem, adalah seorang pegawai Viet Cong . dia hanya tahu bahawa suaminya telah ditembak mati selepas membaca suratkhabar pada February 1968 dan melihat gambar yang diambil oleh Adams. Ketika itu, dia baru mengandung dan akibat takut dengan pihak berkuasa Vietnam Selatan, dia telah membawa lari dua orang anak perempuannya berusia 13 dan 3 tahun, dan menumpang di rumah saudaranya. Dia terpaksa berhempas-pulas meneruskan hidup, sehinggalah perang tamat. Selepas peperangan itu, dia diberikan pencen bulanan, sebuah rumah dan anak lelakinya yang lahir lapan bulan selepas kematian bapanya itu, telah diberikan biasiswa untuk belajar.

Perang Vietnam menyaksikan kebangkitan peranan media dalam merakamkan sisi peperangan yang selama ini tidak begitu diketahui orang ramai. Tidak keterlaluan jika dikatakan, media menjadi medan pertempuran kedua, yang akhirnya membawa kepada keputusan peperangan tersebut. Buat julung kalinya, jurugambar dan wartawan awam dibenarkan ikut serta di medan peperangan, dan hasilnya, bermacam benda direkodkan. Ada yang menyokong peperangan itu, ada yang menentang, ada yang bersimpati, dan ada yang sebaliknya. Sehingga kini, peranan media dalam merakam peristiwa sebegini, telah berkembang, dengan facade atau dimensi yang lebih meluas. Saya sendiri terlibat dengan kerja-kerja sebegini, dan seringkali saya ditanyakan soalan yang sama..” Yang menyibuk-nyibuk tu kenapa?.”

Kata seorang jurugambar, Catherine Leroy,” It is so important to document war in photos so we never forget (ianya adalah sangat penting untuk mendokumenkan peperangan dalam bentuk foto supaya kita takkan pernah lupa). Semasa Perang Vietnam itu, beliau telah merakamkan antara gambar paling sadis yang pernah dirakamkan dan dikeluarkan daripada medan tempur itu. Cedera akibat serpihan peluru semasa sedang mengikut pasukan Marin US di Zon Bebas Tentera, beliau telah dijadikan tawanan semasa  Tet Offensive oleh askar Vietnam Utara dan semasa dipenjarakan, beliau berjaya memujuk askar-askar Vietnam Utara ini untuk dirakamkan gambar mereka. Beliau meninggalkan peperangan itu dengan parut PTSD, tetapi meneruskankerjanya di zon bergolak di Utara Ireland, Somalia, Afghanistan, Iran, Iraq dan banyak lagi, sebelum meninggal pada tahun 2006.

Jawapannya itu – supaya ianya tidak dilupakan, dan juga kerana ada saja pihak yang akan mengambil kesempatan terlebih dulu dan memutar-belitkan cerita sebenar. Seperti yang berlaku semasa insiden Lahad Datu dulu, apabila kami di sini terpaksa berhempas-pulas membetulkan cerita-cerita putar belit yang disebarkan oleh pihak tertentu yang dibayar untuk memburukkan imej pasukan kita dan nama perwira-perwira kita yang berjuang bermati-matian. Sudahnya, mereka yang memutarbelit cerita ini dihagai dengan pingat atas sebab mereka berada di sana, sedang kami yang bertungkus-lumus di sini, tetap dikatakan menyibuk dan macam bagus. Tapi, kami tetap teruskan usaha kami, kerana jika kami berhenti, fitnah yang tersebar itu akan akhirnya melumpuhkan kekuatan pertahanan kita

Sekeping gambar seribu makna..namun adakah makna itu sampai kepada kita seratus peratus? Maka ingat-ingatlah sendiri, tentang kesan gambar-gambar yang kita sebarkan. – apakah menimbulkan salah faham yang membawa kepada petaka..=WRA=


Haiwan Yang Jerung Takut Sampai Banyak Lari Ke Kawasan Lain

Sebut saja nama jerung, ramai orang membayangkannya sebagai pemangsa unggul lautan. Sebagai pemangsa utama, semua takut dari penyu sampai ikan tuna dan anjing laut. Tetapi siapa sangka, di Afrika Selatan, wujud dua ekor haiwan ‘pembunuh bersiri’ yang mengganggu keamanan jerung-jerung di situ: paus pembunuh (killer whale)!

Mungkin ada menganggap ini sebagai sesuatu yang bersifat pelik bin ajaib. Mustahillah jerung atau lebih tepat jerung putih besar (Great White Shark) tak boleh atasi lawan begini. Tetapi kesimpulan ini disokong oleh data kajian yang dijalankan sekitar pesisir pantai Gansbaai, 120 km di timur Cape Town, Afrika Selatan sejak lima tahun lalu.

Bagi pencinta haiwan laut terutama jerung, Gansbaai merupakan destinasi yang tidak patut dilepaskan begitu saja. Ini berikutan jerung putih besar sentiasa berada di situ sepanjang tahun. Dengan panjang 4.9 meter dan susunan 300 gigi yang tajam bak pisau, melihat haiwan ini beraksi semasa memburu mangsa di Gansbaai ialah satu pemandangan yang menakjubkan.

Tetapi semua itu berubah pada 2015 menerusi kehadiran sepasang dua ekor ikan paus orca jantan dewasa di situ. Sejak itu, jerung putih besar mula menjadi sasaran dua ikan paus berkenaan. Sekitar 2015, ia hanya membabitkan seekor mangsa saja. Tetapi pada 2016 dan 2017, lima lagi ikan jerung ditemui terdampar di pantai dengan pelbagai kesan gigitan badan dan hati ikan tersebut hilang. Tidak seperti ikan lain, jerung mempunyai hati yang besar dan berlemak – makanan tenaga yang bagus untuk para penyerangnya.

Sejak itu, angka rasmi ikan jerung yang menjadi mangsa dua ikan paus orca ini ialah sekitar lapan ekor. Tetapi dengan mengambil kira bangkai jerung yang tidak dihanyutkan ke pantai, tidak mustahil bilangan sebenar mangsa ‘pembunuh bersiri’ orca ini sebenarnya lebih banyak. Tetapi di sebalik reputasinya sebagai ‘pembunuh bersiri’, ikan paus ini tidak terlepas mempunyai kesan daripada pemburuannya.

Salah seekor daripada ikan paus pembunuh ini mempunyai sirip dorsal yang bengkok ke kanan dengan seekor lagi dilaporkan mempunyai sirip bengkok di sebelah kiri. Disebabkan ciri ini, penduduk tempatan menamakan kedua-duanya Port dan Starboard.

Saintis yang mengkaji populasi jerung di Gansbaai termasuk menggunakan jerung yang ditag mendapati bilangan ia dilihat berkurangan daripada enam kali sehari kepada sekali sehari. Lebih mengejutkan, mereka juga gagal mengesan jerung yang telah dipasang dengan tag elektronik. Sebelum tahun 2017, sekurang-kurangnya tiga hingga lapan ekor jerung yang ditag dikesan oleh pengkaji hidupan laut.

Ini jelas menunjukkan betapa besarnya impak dua ekor ikan paus orca itu terhadap populasi jerung sekitar Gansbaai. Dapatan para saintis turut mendapati sesetengah ikan jerung ini berenang sejauh ratusan kilometer dari Gansbaai beberapa hari selepas serangan ikan paus pembunuh dilaporkan. Agaknya kerana terlalu takut, ada yang langsung tidak muncul di situ selama enam bulan selepas serangan sebelum memberanikan diri untuk muncul semula.

Serangan ikan paus pembunuh ini turut membawa kepada peningkatan populasi seekor haiwan pemangsa lain: jerung tembaga (copper shark). Sebelum ini, populasi haiwan ini tidak bertambah berikutan ia menjadi mangsa jerung putih besar. Tetapi tanpa kehadiran pemangsa terunggul lautan itu, bilangannya semakin bertambah sekaligus memberi kesan kepada rantaian makanan yang wujud sekitar Gansbaai.

Kelibat Port dan Starboard ini turut mengundang masalah baru kepada kerajaan Afrika Selatan. Disebabkan kerenah dua ekor ikan paus pembunuh itu, ini memaksa ikan jerung lain termasuk jerung putih besar beralih ke kawasan habitat yang lebih selamat termasuk pantai-pantai yang dikunjungi manusia. Silap haribulan, ia boleh saja mengakibatkan insiden kecederaan atau kematian akibat serangan jerung di situ.

Tetapi apa punca dua ‘pembunuh bersiri’ itu menghuni Gansbaai? Walaupun ia hanya sekadar teori, para saintis percaya penghijrahan mereka ke situ didorong oleh kemerosotan bilangan ikan mangsa yang menjadi makanan harian mereka di tempat lain. Situasi ini sudah pasti mendorong ikan-ikan paus seperti Port dan Starboard berenang lebih jauh untuk memburu dan mendapatkan makanan. Tetapi bagi menyelesaikan misteri kehadiran dua ‘pembunuh bersiri’ itu, ia memerlukan lebih banyak data pemerhatian sebelum satu kesimpulan dibuat.

Ketahui lebih lanjut tentang makhluk dan kehidupan menerusi pautan: https://shopee.com.my/thepatriotsasia

RUJUKAN

Specktor, B. (2022, 30 Jun). Serial killer whales have been murdering sharks and eating their livers for 5 years. LiveScience.

Roper, M. (2022, 19 Julai). EXCLUSIVE: Underwater serial killers even sharks fear who tear out livers and teach murder. Daily Mirror.


Kenapa Pemangku Raja Pahang Sambung Belajar Di Sandhurst?

Ada yang mempersoalkan mengapa KDYMM Pemangku Raja Pahang Tengku Hassanal Ibrahim Alam Shah Al-Sultan Abdullah menyambung kursus ketenteraan di Royal Military Academy Sandhurst, dan bukannya di akademi atau UA, di UPNM misalnya.

Pertamanya, beliau memang telah menamatkan Kursus Asas Perajurit Muda di Kem Batu 10, Kuantan, Pahang sejak tahun 2018.

Malah, tahun yang sama juga beliau telah menerima tauliah sebagai Pegawai Kadet dalam Angkatan Tentera Malaysia.

Ini bermakna, sebelum ke Sandhurst, beliau memang telah tamat kursus dengan Angkatan Tentera Malaysia, di bawah kendalian pegawai dan jurulatih tempatan, di kem dalam negara.

Jadi sekalipun Tengku Hassanal ke Sandhurst sebagai menjejak legasi ayahandanya, iaitu KDYMM SPBYDPA XVI Al-Sultan Abdullah Ri’ayatuddin Al-Mustafa Billah Shah yang pernah menyambung pengajian di Sandhurst juga, beliau juga menyambung pengajian bukan sahaja sebagai anak raja, tetapi sebagai pegawai ATM yang memang telah menerima tauliah.

Sebenarnya, Royal Military Academy Sandhurst juga biasa menerima pegawai-pegawai ATM kita yang bukan waris takhta Raja-Raja Melayu untuk menyambung pengajian di situ sebahagian dari langkah peningkatan kerjaya perkhidmatan sebagai Pegawai Tentera di dalam ATM.

Bukanlah ia merendahkan UA, akademi atau institusi ketenteraan tempatan, tetapi Sandhurst memang merupakan antara institusi kepimpinan ketenteraan terbaik di dunia, sama macam Indian Military Academy, West Point di Amerika, EMA di Mesir dan Saint-Cyr di Perancis.

Walaupun UPNM memiliki pengkhususan kajian ketenteraan (SCOPUS 2017) yang ke-27 terbaik di dunia, ia bukanlah sebuah akademi tentera seumpama Sandhurst, jika mahu dibandingkan kerana UPNM merupakan UA yang ada pilihan pendidikan konvensional untuk orang awam dan bukan khusus elit untuk ilmu ketenteraan seperti Sandhurst dan lain-lain akademi seumpamanya.

Bahkan, UPNM sendiri mempunyai para pensyarah dan mahasiswa mereka dari kalangan kebanyakan yang pernah belajar di Sandhurst dan lain-lain akademi ketenteraan terkemuka dunia seperti West Point, Air Force Academy di Colorado, Naval Academy di Maryland, Royal Military College Duntroon di Australia, dan Officer Cadet School di New Zealand.

Gambar pertama di bawah ada dua orang di hujung kiri dan kanan bergambar bersama Tengku Hassanal dan ayahandanya, orang kebanyakan, mungkin pensyarah atau kadet UPNM. (Semua gambar adalah kredit kepada FB House of Pahang)

Ia juga sama macam akademia tempatan kita yang berkhidmat di UA tempatan, kemudian menyambung pengajian “post-grad”, PhD dan kesarjanaan di MIT, Cambridge, Havard, Oxford dan di semua Ivy League, walaupun kita ada UM, USM, UTM.

Ini juga sama macam para mufti dan ilmuwan Islam kita menyambung pengajian di Al-Azhar di Kaherah dan Iskandariah, Mesir, Universiti Jordan di Amman, Jordan, Universiti Islam di Madinah dan Universiti Taibah di Arab Saudi, walaupun kita ada Universiti Islam Antarabangsa. Dato’ Dr. Afifi Al-Akiti kita pun belajar di Oxford, malah dilantik pula sebagai felo di sana dan dalam masa yang sama merupakan felo di UiTM.

Ia sama macam Sejarawan kita menyambung pengajian di Universiti Leiden di Belanda, Universiti St. Andrews, Exeter, UCL di England, di mana mereka ada simpanan dan dokumen-dokumen pengajian sejarah Melayu, Nusantara dan antarabangsa paling ekstensif di dunia, walaupun kita ada UKM, misalnya.

Bahkan, ia sama juga macam para doktor dan pakar perubatan kita belajar kepakaran spesifik dan perubatan moden di King’s College di London, Stanford, John Hopkins dan Mayo Clinic di Amerika, walaupun kita ada ramai pakar di PPUM atau USM Kubang Kerian, walaupun perkhidmatan kesihatan kita yang terbaik di dunia.

Mereka ini semua belajar di luar negara untuk mendapatkan perspektif, pengalaman dari kelompok komuniti yang berbeza, selain mahu berguru dan menagih ilmu dari guru-guru, pegawai dan jurulatih terbaik dalam bidang masing-masing, walaupun ada sebahagiannya boleh diperolehi dalam negara sendiri.

Keduanya, berbeza dengan kita orang kebanyakan, sebagai pewaris takhta, memang ada kelebihan untuk Tengku Hassanal, di Sandhurst, beliau dapat mengenali ramai pegawai-pegawai asing, diplomat-diplomat luar, anak dan pewaris pimpinan negara-negara asing semasa dalam tempoh pengajian.

Begitu juga sepupunya sendiri, DYAM TMJ Tunku Ismail Idris ibni Sultan Ibrahim Ismail yang pernah melanjutkan pengajian dalam kursus Pegawai Kadet di Indian Military Academy, Dehradun, India.

Dengan langkah ini, ia secara tidak langsung merupakan satu langkah persefahaman diplomatik antara negara, mempersiapkan waris-waris Raja Melayu ini apabila bersemayam di atas takhta kelak.

Memang salah satu kelebihan Raja-Raja Melayu juga pimpinan-pimpinan Melayu adalah kehebatan diplomasi dan kemampuan mereka berkomunikasi dengan empayar dan kerajaan asing, luar, baik dalam lingkup sempadan Nusantara, atau menjangkau jauh luar hingga ke Uthmaniyyah, kerajaan awal Arab, Eropah, Cina, India dan lain-lain kerajaan.

Kehebatan diplomasi itu mengukuhkan reputasi kita sebagai kerajaan Melayu terawal sejak Sriwijaya hingga Kesultanan Melaka, malah berterusan sejak kita Merdeka sehingga hari ini.

Jadi, pengajian Tengku Hassanal di Sandhurst sebenarnya menyambung legasi, menjejak langkah dan menepati reputasi kehebatan Raja-Raja Melayu dan pimpinan negara terdahulu sehingga hari ini, supaya reputasi ini terus kekal di masa hadapan.

Negara kecil dan maritim dan berada pada laluan perdagangan antarabangsa seperti Selat Melaka seperti Malaysia memerlukan kelebihan dan keupayaan diplomasi yang strategik dan berkaliber. Kalau boleh dihantar anak raja untuk tujuan ini, ia satu keharusan dan tanggungjawab yang perlu digalas oleh beliau, membawa nama Malaysia, sebuah negara berdaulat.

Benda bukan isu pun sebenarnya. Lagipun, Tengku Hassanal bukannya tamat kursus di Sandhurst, hanya untuk berkhidmat untuk baginda Queen tu pun.

Tengku Hassanal akan kembali ke tanah air untuk berkhidmat dan bersetia di bawah naungan panji-panji negara dan ayahanda baginda juga, mewarisi takhta dan bakal menjadi Ketua Angkatan Tentera Malaysia juga suatu masa nanti.

Rilekslah.


Misi ATM Di Bumi Asing

Bermula dengan misi di Congo pada tahun 60an, pasukan ATM telah melalui revolusi pembabitan misi antarabangsa yang semakin meluas. Sering saja bantuan diminta kepada pasukan ini, terutama bagi misi-misi yang membabitkan proses pemerhatian dan banttuan kemanusiaan kerana pendirian negara yang bersifat neutral – iaitu tidak terlibat dengan belah-belah mana pihak yang bertelagah.

Kehadiran ATM kebiasaannya disambut lega oleh mereka yang terlibat di dalam pertelagahan, kerana pasukan kita menghulur bantuan tanpa mengambilkira pihak yang terlibat, dan kebiasaan fokus diberikan kepada mangsa-mangsa tidak berdosa yang terperangkap di tengah-tengah pertelagahan tersebut.

Meski ada suara-suara sumbang yang akan mengutuk setiap kali kedengaran kita bakal menghantar pasukan ke negara bergolak,kerana menuduh pasukan kita sebagai campur tangan dan menambahkan luka, hakikat yang tidak boleh ditidakkan adalah betapa kehadiran pasukan kita seringkali membawa kelegaan kepada banyak pihak. Bukan sekali dua berlaku insiden di mana pasukan Malaysia telah membuktikan kemampuan dalam menjalankan tugas yang diamanahkan.

Antara yang paling tersohor adalah insiden Black Hawk Down. Dan kemampuan ini diakui oleh pasukan-pasukan asing dan penduduk setempat, walaupun ia tidak diwar-warkan secara umum atau terbuka. Kehadiran kita mungkin bersifat neutral dan bukan ofensif, tapi kita sentiasa bersedia berhadapan dengan cabaran yang tiba, terutama apabila melibatkan misi menyelamat dan melindungi.

Antara misi yang pernah dan masih disertai kita adalah :

PENUGASAN PEGAWAI PEMERHATI DAN STAF PBB / NATO

MISI PENGAMAN PBB/ TPA-MINDANAO/ BANTUAN KEMANUSIAAN

Ini adalah sebahagiannya. Ada juga yang tidak disebut atau saya sudah lupa. Ada di antara misi-misi ini jua melibatkan pembabitan bersama pasukan PDRM. Apapun, ke mana saja kita pergi, bendera Malaysia yang berkibar seringkali disambut dengan perasaan gembira dan hormat negara lain. Jadi atas sebab apa ada orang kita sendiri yang mengutuk?…=WRA


Hubungan Uthmaniyyah Dan Patani Yang Dilupakan

Pada bulan Disember tahun 2009, pemimpin baru Pertubuhan Pembebasan Bersatu Patani (PULO), Nur Abdurrahman, membuat pendedahan yang agak menarik dalam satu wawancara bersama akhbar dari Turki, World Bulletin.

Dalam wawancara ini, Nur menunjukkan pelbagai sumber berkaitan sejarah penghijrahan dari pelbagai negara ke Patani, antaranya ialah Afghanistan, Iraq, Yaman dan Turki. Nur mendedahkan, keturunannya sendiri berasal dari kelompok imigran yang datang dari kota Istanbul, dan telah tiba di Patani seawal zaman Kekhalifahan di Empayar Uthmaniyyah lagi.

Dia mendakwa keluarganya pada asalnya adalah orang Turki dan yang tinggal di Istanbul. Latar belakang yang dia pelajari ini datang dari sumber lisan dan bertulis milik datuknya, yang bertutur dalam bahasa Turki dan mengenakan topi ‘Fez’ Turki berwarna merah.

Datuk Nur juga pernah mengatakan bahawa dia percaya pada suatu hari nanti bangsa Turki akan tiba di Patani untuk ‘membebaskannya’ dari penjaj4han orang Siam.

Nur dilahirkan pada tahun 1948. Maka ini menyimpulkan bahawa datuknya tentu pernah melalui era Per4ng Dunia Pertama, ketika Uthmaniyyah turut terlibat sebagai sekutu Jerman berper4ng dengan British.

Ini adalah zaman di mana kekhalifahan Uthmaniyyah membakar begitu banyak semangat golongan Muslim yang sedang dijaj4h, ini termasuklah di negeri-negeri Melayu yang pernah dan masih didominasi Siam iaitu Patani, Kedah, Kelantan dan Terengganu.

Kesultanan Uthmaniyyah mengambil alih kedudukan ‘Khalifah’ daripada Khalifah bayangan Abbasiyyah yang berlindung di bawah Kesultanan Mamluk, untuk membentuk satu kepemimpinan terhadap masyarakat dunia Islam secara global, yang menurutnya ditindas di bawah pemerintahan penjaj4h kolonial.

Sultan Uthmaniyyah yang terakhir berkuasa mutlak, Sultan Abdülhamid II pernah mengisytiharkan Per4ng Suci atau kempen  Jihad secara global, menyeru umat Islam yang dijaj4h Empayar British untuk bangkit menentang melalui pember0ntakan mereka.

Nur menegaskan bahawa nenek moyang orang Melayu Patani menganggap khalifah Uthmaniyyah sebagai khalifah mereka sendiri, dan menyatakan bahawa Uthmaniyyah pernah menyokong penentangan Patani terhadap Siam.

Tujuan sebenar Nur sebenarnya adalah mahu mendesak pemerintah kerajaan Republik Turki pada waktu dia diwawancara itu, dia mengharapkan bantuan Turki melalui Pertubuhan Kerjasama Islam (OIC), untuk menekan kerajaan Thailand dalam usaha ke arah kemerdekaan Patani yang masih tidak tercapai.

Namun, apa yang didedahkan mengenai datuknya, menunjukkan hubungan yang mendalam antara Muslim di Asia Tenggara dan Empayar Uthmaniyyah pada awal dekad di abad kedua puluh.

Rentetan kebangkitan dan pergolakan yang bersifat solidariti untuk Khilafah Uthmaniyyah yang pernah dicetuskan kaum India Muslim di India Timur, maka British dan Belanda sama-sama khuatir akan kehadiran ejen dari Turki yang menghasut dan membakar api pember0ntakan dalam kalangan Muslim di jaj4han mereka di Asia Tenggara. Begitu juga dengan Siam, yang melibatkan Patani.

Sumber-sumber British mendedahkan beberapa hubung kait antara pember0ntakan anti-Siam di Patani, dan imigran Turki yang tinggal di kawasan tempatan. Pada tahun 1922, orang-orang Turki yang mengaku sebagai pedagang permata disyaki sebagai ejen rahsia dan mereka dihantar pulang, serentak dengan itu beberapa kampung di Patani mengadakan pember0ntakan anti-cukai terhadap Siam.

Khabar angin tersebar bahawa sebuah gerakan organisasi rahsia Islam telah dibentuk, dengan cabang-cabangnya berada di Patani dan negeri-negeri Melayu di sepanjang pesisir di sebelah selatannya.

Sumber-sumber ini juga melaporkan terdapat satu kepercayaan yang meluas di kalangan orang Melayu bahawa kapal per4ng Turki akan tiba untuk membebaskan Patani dari Siam.

Kekhalifahan Empayar Uthmaniyyah sangat penting dalam membentuk doktrin politik yang popular di negeri-negeri Melayu yang pernah berada di bawah pengaruh Siam, seperti yang berlaku di seluruh negeri Islam Asia Tenggara sejak berada di bawah tekanan kolonisasi pertama dari Portugis, kemudian British dan Belanda.

Pada tahun 1915, khabar angin tersebar di Kelantan bahawa Uthmaniyyah akan mengalahkan British dalam Per4ng Dunia Pertama, bahkan bendera Turki dilaporkan giat dikibar di Terengganu pada tahun yang sama. Pada tahun 1928.

Pember0ntakan Tani Terengganu yang menentang undang-undang perhutanan yang baru di Terengganu menggunakan bendera bulan sabit dengan bintang berlatarbelakang warna merah darah sebagai simbol pember0ntakan mereka dipasang di setiap balai polis yang mereka duduki dan mereka merampas semua senjata.

Rujukan ulang ke Turki dalam sumber mengenai negeri Melayu yang pernah membayar ufti kepada kerajaan Siam memberi petunjuk berkaitan penentangan terhadap Siam yang digambarkan sebagai Per4ng Suci, sama seperti penentangan terhadap British.

Di Terengganu, Pember0ntakan Tani mengambil aspirasi dari hubungan Alam Melayu dengan Turki Uthmaniyyah untuk menempatkan perjuangan mereka pada peta penentangan Muslim yang lebih besar terhadap pemerintahan koloni Inggeris. Istanbul berperanan sebagai asas solidariti untuk pember0ntakan ini, ia menjadi pusat teladan yang prestijnya menanamkan semangat perjuangan mereka dengan pihak pemerintah Islam melalui semangat kesatuan.

Sehingga hari ini, bangsa Melayu Islam di Patani masih lagi bergelut dengan tekanan dan penindasan dari pemerintah pusat Thailand. Para pejuang pembebasan mereka hanya mensasarkan dua pilihan, samada Patani akan merdeka sebagai sebuah negara-bangsa yang berhak menentukan nasibnya sendiri, atau mereka akan memilih untuk menyertai sebagai salah satu negeri baru dalam negara Persekutuan Malaysia.

Namun mungkin sudah tiba masanya untuk orang Melayu mengurangkan sikap kebergantungan yang melampau terhadap Turki.


“Keringkam” Lambang Mahkota Wanita Melayu Sarawak

IANYA dinobatkan sebagai antara pelengkap busana tradisional wanita Melayu Sarawak dari dahulu sehingga sekarang.  Ciri-cirinya yang unik sehingga boleh menampilkan keayuan dan kelembutan wanita Melayu sememangnya tidak boleh dinafikan.  Biar keringkam sudah lama menjadi sebahagian busana tradisi Melayu Sarawak sehingga sekarang ianya tetap menjadi dambaan semua biarpun kita sudah berada di era digital.

Keringkam merupakan selendang atau tudung ataupun skaf tradisional yang sinonim dengan wanita Melayu di Sarawak.  Kebiasaannya ia akan digayakan di ketika majlis-majlis khas seperti majlis perkahwinan, pertunangan ataupun menghadiri majlis makan malam bersama pembesar-pembesar negeri.  Dan untuk keringkam itu sendiri mempunyai dua jenis keringkam iaitu selayah dan selendang.

Yakni kedua-duanya dibezakan berdasarkan cara pemakaian dan ukuran yang mana selayah itu adalah yang akan digunakan untuk menutupi bahagian kepala sehingga ke bahu.  Ukuran selayah kebiasaannya 55 cm lebar dan 95 cm panjang.  Selendang pula adalah lebih besar dan panjang daripada selayah yang mana ianya digunakan untuk menutup bahagian kepala sehingga ke pinggang.  Ukuran untuk selendang adalah antara 77 cm lebar dan 158 cm panjang.

Menyelusuri sejarah keringkam itu amat unik kerana perkataan “keringkam” itu tiada di dalam slanga masyarakat Melayu di nusantara itu sendiri.  Adalah dipercayai bahawa perkataan “keringkam” itu adalah berasal dari penyatuan dua perkataan iaitu “keling” dan “kam”.  “Keling” adalah merujuk kepada saudagar atau mubaligh dari India yang pernah datang ke alam nusantara suatu waktu dahulu dan panggilan itu sememangnya sudah digunakan oleh masyarakat Melayu sebelum kedatangan Portugis, Belanda atau British lagi.  Dan berdasarkan kepada kajian adalah dipercayai penggunaan “keling” itu adalah kerana daripada saudagar-saudagar inilah yang menjadi pembekal kepada benang-benang emas untuk sulaman keringkam.

Sementara perkataan “kam” adalah dipercayai diambil dari bahasa Cambodia kuno yang bermaksud jenis-jenis kain.  Selain itu turut dinyatakan mungkin juga “kam” atau “kham” itu adalah pinjaman daripada bahasa Thai yang bermaksud emas atau apa sahaja yang nampak cantik dan baik.  Disini perkaitannya mungkin kerana suatu waktu dahulu setiap kain-kain yang menjadi alas kepada sulaman seperti jenis kain kasa rubiah didatangkan dari kedua-dua negara tersebut.  Dek kerana slanga masyarakat Melayu Sarawak, dua perkataan “keling” dan “kam” akhirnya lama-kelamaan digelar “keringkam” yang kita kenali sekarang. Al-maklum orang Sarawak memang utuh dengan perkataan “r” nya.

Dahulu iaitu ketika di zaman Sarawak sebagai tanah kuripan Kesultanan Brunei Darussalam dan kemudian pemerintahan Brooke, bukanlah semua Melayu Sarawak mampu memiliki keringkam.  Ini kerana kos pembuatan dan harganya terlalu mahal bagi rakyat biasa.  Sebaliknya keringkam itu hanya mampu dimiliki oleh golongan Melayu aristokrat.  Namun sejajar dengan waktu apabila pelengkap busana ini menjadi sebahagian daripada pengangkat kecantikan serta mempunyai nilai sentimental, ianya juga sudah meresapi di dalam pemakaian golongan rakyat jelata Melayu Sarawak.  Apabila ianya menjadi busana “wajib ada” sekaligus keringkam itu juga turut dijadikan sebagai harta pusaka yang diwariskan dari satu generasi ke generasi yang lain dalam keluarga Melayu Sarawak sehingga sekarang.

Signifikasi keringkam di dalam Melayu Sarawak bukanlah hanya sebagai pelengkap busana sebaliknya ianya turut menjadi salah satu material di dalam adat-istiadat perkahwinan Melayu Sarawak.  Contohnya sebelum sebelum rombongan  pengantin lelaki berarak ke rumah pengantin perempuan, keluarga pengantin perempuan akan menghantar tikar mengkuang atau digelar “tikar ngambik pengantin” yang dibalut dengan keringkam yang disulam dengan benang emas ke rumah pengantin lelaki. Penghantaran tikar mengkuang ini adalah sebagai isyarat bahawa pihak pengantin perempuan sudah bersedia menerima kedatangan rombongan dari pihak pengantin lelaki.

Bukanlah mudah sebenarnya untuk membuat sehelai keringkam lebih-lebih lagi setiap keringkam adalah “custom made”.  Kerana mempunyai spesifikasi yang khas berdasarkan kepada kehendak pemilik maka pembuatan keringkam sehingga sekarang lebih bercorak tradisional.  Dan sulamannya pula hanya akan mendapat sentuhan penyulam yang benar-benar kreatif serta memiliki tahap kesabaran yang tinggi kerana proses sulaman sahaja boleh memakan masa sehingga berbulan-bulan bergantung kepada saiz dan taburan sulaman.  Atas sebab inilah juga mengapa dan kenapa harga untuk sehelai keringkam itu sekarang boleh mencecah sehingga ribuan ringgit.

Keringkam mempunyai kelasnya yang tersendiri di kalangan masyarakat Melayu Sarawak dari dahulu hingga sekarang namun terselit rasa gusar apabila dikatakan semakin kurang penyulam-penyulam keringkam dari generasi baru yang benar-benar ingin mempelajari dan mengusahakannya sebagai mata pencarian.  Harapan setinggi gunung agar keringkam lambang “mahkota” wanita Melayu Sarawak boleh dipertahankan sampai bila-bila kewujudannya.  Sudah sampai masanya status keringkam tidak hanya berlegar di dunia nusantara sebaliknya harus dibawa sehingga ke pentas fesyen dunia di kota New York dan Paris.

Tidak kenal maka tidak cinta.

-HB-

#kameksayangsarawakbah!

Nota: Teaser artikel ini adalah selayah keringkam yang dipakai oleh Puan Zuraina Awang Basar, rakan rapat penulis.  Ianya menampilkan selayah bercorak bunga tabur bersulam benang emas.  Harga untuk selayah keringkam ini adalah berharga RM15 ribu di pasaran sekarang.

Rujukan:


Membina Teori Kenisbian Umum

Sesiapa yang pernah cuba mempelajari Teori Kenisbian Umum pastinya mempunyai pandangan yang sama: tahap matematik yang diperlukan untuk memahami Teori Kenisbian Umum adalah amat tinggi. Formula matematik yang dihasilkan oleh Einstein, dipanggil Persamaan Medan Einstein (Einstein Field Equation), amat susah difahami, bahkan untuk pemikir sezaman dengan Einstein.

Menurut cerita, sewaktu Einstein menghantar kertas kajian Teori Kenisbian Umum, Einstein takut dalam dunia ini, cuma ada 12 orang yang mampu untuk memahami matematik yang cuba dibina olehnya.

12 orang yang dimaksudkan
oleh Einstein merupakan antara pakar-pakar dalam bidang matematik, dan antara
calonnya ialah:

Alexander Friedmann

Marcel Grossmanna

Tullio Levi-Civita

Erwin Finlay-Freundlich

Gunnar Nordström

Hendrik Lorentz

Willem de Sitter

David Hilbert

Karl Schwarzschild

Dalam bahasa mudah untuk
orang kebanyakan seperti kita, Persamaan Medan Einstein ini boleh diterangkan
seperti berikut

“Space-time tells matter how to move, matter-energy tells space-time how to curve” – John Wheeler

Satu benda yang mungkin
boleh dikongsi kepada pembaca adalah Persamaan Medan Einstein merupakan satu
bentuk persamaan matematik. Secara mudahnya, persamaan ini merupakan  persamaan matematik yang menghubungkaitkan
antara saiz sesuatu jisim dengan ruang masa. Kalau ada jisim, maka ruang masa
akan terlekuk, seperti yang boleh dilihat dari dalam gambar.

Maka,
dari persamaan ini, macam buat matematik biasa (walaupun teramat susah), kita
boleh cuba kira untuk objek dengan berat sekian-sekian dan saiz sekian-sekian,
maka lekukan ruangmasa akan berbentuk sekian-sekian.

Sehingga
hari ini, telah ada pelbagai jawapan bagi Persamaan Medan Einstein, namun
jawapan yang berguna untuk menerangkan aspek fizikal dalam bidang astrofizik
adalah agak sedikit, sebagai contoh, jawapan yang Einstein sendiri kira,
dipanggil flat spacetime, berguna bagi menerangkan pergerakan planet Utarid.
Jawapan yang diberi oleh Schwarzschild dan Kerr pula berguna bagi menerangkan
lohong hitam, serta penyelasaian Friedmann berguna dalam bidang Kosmologi.

(Untuk
bacaan lanjut mengenai jawapan kepada Persamaan Medan Einstein: http://strangebeautiful.com/other-texts/stephani-et-exact-solns-efe.pdf?fbclid=IwAR3baMcSWb0gkn7xwJ3ZImtL2wqX9Yf5VBfyvjcI8VD5TiCRln8FJz0C0BE)

Lohong hitam sebenarnya terbit akibat Persamaan Medan Einstein. Mengambil contoh mudah jawapan yang diberi oleh Schwarzschild, jawapan ini mengangganggap objek samawi kita dalam bentuk bulat, dengan formula sekian-sekian. Dari pemerhatian matematik, terdapat beberapa syarat di mana kalau saiz objek samawi kita adalah sekian-sekian, jawapan matematik yang kita kira (kalau kita tekan kalkulator), akan bagi nilai infiniti.

Eh, kenapa nilai infiniti pula?

Sama ada suka atau tidak,
infiniti adalah satu konsep yang wujud dalam matematik, namun tidak teraplikasi
dalam dunia sebenar. Maka berlaku banyak perbahasan pada zaman Einstein
mengenai maksud sebenar infiniti hasil pengiraan matematik ini.

Pada hari ini, kita tahu
bahawa andai kata nilai infiniti ini muncul daripada  Persamaan Medan Einstein, kita boleh meneka
bahawa hal ini pasti ada kaitan dengan lohong hitam.

Hakikatnya, lohong hitam
dalam fizik, adalah sama seperti infiniti dalam matematik. Buat masa sekarang,
kita masih belum meneka apa sebenarnya ciri sebenar yang ada bagi sesuatu
lohong hitam, namun menurut No-Hair Theorem (yang bersandarkan teori klasik),
lohong hitam sepatutnya boleh dikelaskan kepada beberapa kategori berdasarkan
kepada jisim, cas elektrik dan momentum sudutan.

Kiranya, lohong hitam hanya
terjadi untuk objek yang amat berat, dan ada jenis lohong hitam yang berputar
(mengakibatkan wujudnya momentum sudutan) serta ada juga lohong hitam yang
mempunyai cas elektrik, serta gabungan daripada
ketiga-tiga ciri tersebut.

RUJUKAN:

THE COLLECTED PAPERS OF Albert Einstein. https://web.archive.org/web/20120204074848/http://www.alberteinstein.info/gallery/pdf/CP6Doc30_English_pp146-200.pdf

Einstein, Schwarzschild, the Perihelion Motion of Mercury and the Rotating Disk Story . https://arxiv.org/ftp/arxiv/papers/1411/1411.7370.pdf?fbclid=IwAR3_fXgSq1SOR0oVnrle26Tofcih9qqmqewuu84orZd2fz6jgGS1zgUcvH8

On the Gravitational Field of a Mass Point according to Einstein’s Theory. https://arxiv.org/pdf/physics/9905030.pdf?fbclid=IwAR11Nij79X6ihDLqfk_1GZvmpoWrZxGxelY6gVpOhO-is1sBqENA-5StnLw

ROCEEDINGS ‘OF THE, SECTION’ OF SCIENCES~ ://www.dwc.knaw.nl/DL/publications/PU00012325.pdf?fbclid=IwAR0HKW-BS3cMOFepCeJESreozF8voE65UyqkfWhJO4vlzK3618lpMRK3xDY


Kenapa Hujan Berbau Tanah?

Memandangkan
sekarang sudah memasuki fasa monsun, pernah tak anda terfikir kenapa hujan
baunya seperti tanah? Mungkin anda ada terfikir, iyalah, kalau dah hujan tu
menitik atas tanah mesti la debu tanah tu terapung terbang dan kita dapat bau
benda tu. Walau bagaimanapun, benda ni hanya separuh betul sahaja. Ya, benar memang bau itu berpunca daripada
hujan yang menitik atas tanah, tapi bukan debu itu punca baunya.

Dalam hutan, kita mempunyai haiwan haiwan yang saling melengkapi sesama sendiri demi menstabilkan ekosistem. Kita ada rumput yang menghasilkan makanan, lembu yang memakan rumput yang kemudiannya dimakan oleh harimau. Apabila haiwan mati, mereka akan direputkan oleh haiwan pembangkai dan kulat di mana zat zat tersebut akan mengalir ke dalam tanah sebagai zat untuk pokok dan kitaran ini akan kekal berterusan selagi mana ia stabil. Walau bagaimanapun, tahukah anda bahawa tanah juga bersifat sebegini?

Kita memanggil perihal ini sebagai ekosistem tanah. Untuk membekalkan pokok dan tumbuh tumbuhan dengan tanah yang subur, ekosistem tanah juga perlu menjadi stabil. Namun, ekosistem tanah ni tak banyak melibatkan haiwan besar. Selalunya hanya serangga halus dan juga mikrob. Dalam kebanyakan kes, mereka ni ialah makhluk pereput. Sebagai contoh, cacing tanah bertindak mereputkan dedaun yang jatuh dan juga mewujudkan liang liang tanah untuk akar tanah bernafas. Makhluk terpenting dalam tanah ini ialah sejenis bakteria bernama actinomycetes. Kalau tiada mereka, pokok mungkin senang mati.

Actinomycetes ni selalunya kerjanya mereputkan benda mati. Pada masa yang sama, mereka juga bertindak sebagai pembaja semula jadi bagi pokok. Zat nitrogen ni payah pokok nak dapat melainkan melalui baja. Tapi itulah, dekat hutan mana ada baja. Jadi, mereka akan bergantung pada bakteria macam actinomycetes. Sebagaimana bakteria yang selalunya berbau, actinomycetes juga mempunyai bau tersendiri dan mereka dikenali sebagai petrikor. Bahan kimia yang dihasilkan tu bernama geosmin. Jadi, kalau ada sesetengah kian atau ubi yang ada bau tanah yang kuat, tu maknanya dia ada banyak geosmin. Semasa air hujan menitik ke atas tanah, spora spora bakteria ini akan berterbangan di udara bersama sama dengan geosmin dan inilah bau tanah yang selama ini kita hidu.

Namun, itu bukan sahaja punca bau tanah. Perasan tak kalau dekat hutan,
bau tanah dia lagi wangi dan ada juga yang makin pekat? Perkara ini berpunca
daripada pokok. Selalunya pokok ni mempunyai lapisan minyak di dedaun mereka
dan hujan menyebabkan minyak minyak ini terampai di udara. Bergantung pada
jenis pokok dan tumbuh tumbuhan, bau mereka adalah berlainan. Kalau di hutan,
mungkin bau daun lebih kuat tapi di kebun, mungkin baunya lebih manis kerana
banyak bunga.

Juga, kita ada satu lagi bahan terakhir dalam resepi bau hujan ini. Perasan tak kalau nak hujan kita akan bau sesuatu yang manis dan mencucuk? Itu sebenarnya bau ozon. Ozon ini bahan kimia yang berasal daripada gabungan oksigen di langit dan bertindak sebagai penapis sinaran merbahaya daripada matahari dan angkasa. Yang pasal pemanasan global tu sebab penipisan lapisan ozon inilah. Disebabkan dia ada di langit, ozon ni boleh bercampur dengan hujan dan turun sekali sebagai penambah bau hujan yang menenangkan.

RUJUKAN:

Bear, Isabel Joy; Thomas, Richard G. (September 1965). “Petrichor
and plant growth”. Nature. 207 (5005): 1415–1416.
Bibcode:1965Natur.207.1415B. doi:10.1038/2071415a0.

Cooper-White, Macrina (15 January 2015). “Here’s Why Rain Has That
Distinctive Smell”. The Huffington Post. Retrieved 17 January 2015.

Palermo, Elizabeth (21 June 2013). “Why Does Rain Smell
Good?”. LiveScience.com. Retrieved 17 January 2015.

Yuhas, Daisy (July 18, 2012). “Storm Scents: It’s True, You Can
Smell Oncoming Summer Rain: Researchers have teased out the aromas associated
with a rainstorm and deciphered the olfactory messages they convey”. Scientific
American. Retrieved July 20, 2012.


Sejarah 10 Muharam Serta Kaitannya Dengan Peristiwa Karbala & Bubur Asyura

Bila tiba 10 Muharam, mungkin sebahagian dari masyarakat kita akan terus ingat akan hari Karbala di mana penganut Syiah memukul badan mereka bersempena mengingati kesyahidan Saiyidina Imam Hussein. Namun menurut mazhab ASWJ, sebenarnya tarikh 10 Muharam memang dimuliakan sebelum kejadian peristiwa Karbala lagi. Hanyasa Saiyidina Hussein lah yang syahid pada tarikh mulia ini.

Kalau kita selak kitab-kitab lama, pelbagai kisah historik dikatakan berlaku pada 10 Muharam. Berikut merupakan antara peristiwa tersebut :

1) Hari Alam, Arasy dan Lauh Mahfuz dicipta.
2) Malaikat Jibril dicipta.
3) Nabi Adam dicipta
4) Nabi Idris diangkat ke langit.
5) Nabi Nuh dan pengikutnya terselamat dari banjir besar.
6) Nabi Ibrahim diselamatkan dari api Raja Namrud.
7) Nabi Yusuf dibebaskan dari penjara.
8- Nabi Yaakub telah sembuh dari buta.
9) Nabi Ayub disembuhkan dari penyakitnya.
10) Nabi Musa telah diselamatkan daripada tentera Firaun dan berlakunya kejadian terbelahnya Laut Merah.
11) Penurunan kitab Taurat kepada Nabi Musa (riwayat lain mengatakan Taurat diturunkan pada bulan Ramadhan seperti diturunnya al-Quran)
12) Nabi Yunus keluar dari perut ikan paus.
13) Nabi Sulaiman dikurniakan kerajaan yang besar.
14) Nabi Isa diangkat ke syurga.

Walaubagaimanapun, dari sekian banyaknya kisah diatas, yang dapat dipertanggungjawabkan kesahihannya adalah kisah ke-10. Hadis Sahih daripada Ibnu Abbas berkata;

Apabila Nabi tiba di Madinah, maka Baginda melihat orang Yahudi berpuasa Asyura, maka Baginda bertanya, “Amalan apa ini?”

Mereka menjawab; “Ini adalah suatu hari yang baik di mana Allah telah menyelamatkan Musa dan kaum Bani Israel daripada musuh-musuh mereka, maka Musa pun berpuasa kerananya”.

Maka Nabi pun bersabda; “Aku lebih berhak berbanding kamu terhadap Musa”. Lalu Rasulullah pun berpuasa pada hari itu dan menyuruh umatnya berpuasa sama.”
(Hadis Riwayat Imam Bukhari dan Imam Muslim)

Sepanjang aku belajar ilmu perbandingan agama, memang orang Yahudi menyambut perayaan bersempena Nabi Musa dan Bani Israel terselamat dari Firaun dengan terbelahnya Laut Merah dalam peristiwa Exodus. Perayaan ini dikenali sebagai Passover yang disambut pada tarikh 15 haribulan Nissan menurut kalendar Yahudi. Tetapi di zaman Rasulullah, Yahudi Madinah menyesuaikan kalendar mereka dengan suasana di Yathrib lalu tarikh tersebut jatuh pada 10 Muharam. Lalu berlakulah dialog sepertimana yang termaktub dalam hadis di atas.

Budaya masyarakat Melayu dalam menyambut tarikh 10 Muharam pula adalah dengan membuat bubur Asyura. Dalam kitab “Nihayatuz Zain” karya Syeikh Nawawi al-Banteni, kitab “Nuzhatul Majalis” karya Syeikh Abdur Rahman al-Ushfuri dan kitab “Jam’ul Fawaid” karya Syeikh Daud al-Fathani, kononnya bubur Asyura pertama kali dibuat oleh Nabi Nuh setelah baginda terselamat dari banjir besar pada 10 Muharam iaitu kisah ke-5 dalam senarai di atas.

Walaubagaimanapun, tiada satu hadis sahih yang mendasari kisah ini. Malah, jika menurut ilmu perbandingan agama, apa yang aku jumpa dalam Bible, Book of Genesis Fasal 8 ayat 20, ada menyatakan selepas kejadian banjir besar ; “Nuh mendirikan mezbah untuk Tuhan. Dari segala binatang dan burung yang tidak haram diambilnya beberapa ekor, lalu baginda persembahkan korban bakaran di atas mezbah itu”. Tiada sebarang rujukan mengenai pembuatan bubur Asyura dari Kitab Bible Perjanjian Lama sebaliknya kisah korban haiwan yang termakub.

Namun, aku menggali lagi mengenai kisah ini. Oleh kerana kononnya Bukit Judiy yang dinyatakan oleh al-Quran sebagai tempat bahtera Nabi Nuh beristawa (berlabuh) itu terdapat di Turki (bukit Ararat), maka aku menyelak buku-buku sejarah orang Turki pula. Apa yang aku jumpa, terdapat satu lagenda orang Turki terutama sekali lagenda masyarakat yang hidup di perbatasan Armenia mengenai “The Noah Pudding”. (Lihat gambar)

Nabi Nuh meminta umatnya mengumpul saki baki bahan makanan yang tinggal dalam bahtera untuk dijadikan juadah. Yang tinggal hanyalah beberapa bijirin yang dijadikan tepung dan beberapa jenis kekacang. Lalu semua ini dicampur dan dimasak untuk dijadikan bubur.

Kisah kapal Nabi Nuh ini bukan hanya ada dalam tradisi Islam, malah orang Kristian juga turut berkongsi naratif yang hampir serupa. Oleh itu menurut masyarakat Kristian Armenia, tradisi bubur Asyura ini dikenali sebagai Anuşabur yang dihidangkan ketika hari Krismas dan malam tahun baharu (New Year’s Eve). Ianya bersifat lagenda yang universal menurut bangsa Turki bukannya khusus untuk agama tertentu.

Lagenda masyarakat Turki mengenai The Noah Pudding atau Bubur Nuh ini sama dengan apa yang ditulis oleh para ulama di atas. Mungkin barangkali para ulama Melayu di atas semasa mereka berhubungan dengan kerajaan Turki Uthmaniyyah menerima lagenda ini sebagai sebuah ibrah dalam karya mereka. Tapi resipi Bubur Asyura Turki dan Bubur Asyura Melayu sedikit berbeza bahan-bahannya. Namun masih lagi mengekalkan sumber kekacang, tepung dan cara masakan.

Tradisi gotong-royong Bubur Asyura dalam masyarakat Turki bahkan Melayu ni dahulu adalah untuk mengeratkan silaturahim disamping menyambut anjuran nabi untuk berkongsi-kongsi makanan dalam hadis baginda yang umum. Masyarakat Melayu dulu berpuasa pada 10 Muharam dan bubur Asyura ini dijadikan sunnah manisan untuk berbuka puasa kelak.

Tiada haramnya untuk menyambut hari Asyura dengan membuat bubur dan tidak menjadikan kita tergugat akidah konon turut menyambut hari Karbala. Jika kita mendapat pengetahuan tentang sejarah sesuatu perayaan, kita akan berlapang dada. Tidak usah menuduh orang Syiah atau Wahabi dalam isu sekecil ini. Isu makanan tiada kaitan dengan akidah seseorang. Apa yang penting, Bubur Asyura itu sedap! Hahaha…

#SelamatMenyambutHariTasuadanAsyura


Kisah Family Mart Pertama Di Korea Utara

Korea Utara adalah negara yang masih mengamalkan dasar tutup pintu. Bermakna Korea Utara tidak akan sewenang-wenangnya menerima pelancong ataupun produk luar tanpa tapisan ketat.

Namun ajaibnya, kedai serbaneka daripada Jepun iaitu Family Mart pernah membuka cawangannya di Korea Utara suatu ketika dahulu.

Macam mana boleh jadi begitu, Korea Utara tak tapis ke?

Kisahnya bermula pada tahun 1998 apabila Korea Utara memberikan kebenaran kepada Korea Selatan untuk membangunkan Mount Kumgang sebagai kawasan pelancongan.

Untuk itu, Korea Selatan telah mengarahkan syarikat Hyundai Asan membelanjakan $400 juta untuk membina kompleks pelancongan seluas 530 km².

Korea Utara pula akan menerima $1 bilion daripada Hyundai Asan selama 50 tahun sebagai pemilik Mount Kumgang.

Bermula sejak itu, banyak syarikat daripada Korea Selatan dibenarkan beroperasi di Mount Kumgang. Salah satunya adalah Family Mart yang dikendalikan oleh Bo Gwang Group.

Walau bagaimanapun, Family Mart hanya dibuka untuk pelancong dan pekerja daripada Korea Selatan. Manakala orang Korea Utara masih lagi tidak dapat menikmati oden dan sushi.

Selama 10 tahun pusat pelancongan Mount Kumgang beroperasi, Korea Utara telah memperolehi keuntungan sebanyak $487 juta. Malah dalam tempoh itu juga kehadiran 1.96 juta pelancong termasuk yang berasal dari luar Korea Selatan telah direkodkan.

Namun pembunuhan rakyat Korea Selatan pada 2008 atas dakwaan menceroboh kawasan tentera telah membantutkan segalanya.

Sebagai tanda protes, Korea Selatan telah melarangnya seketika rakyatnya untuk melancong ke Mount Kumgang sehingga siasatan selesai.

Korea Utara bertindak balas dengan menyatakan bahawa Korea Selatan sedang menutup periuk nasi mereka.

Jadi Korea Utara telah mengambil alih kawalan keseluruhan pusat pelancongan Mount Kumgang termasuk segala kemudahan yang telah dibina oleh Hyundai Asan.

Serentak dengan pengambilalihan itu, rakyat Korea Selatan yang bekerja di Mount Kumgang telah diusir. Kedai-kedai yang dibuka oleh syarikat Korea Selatan seperti Family Mart terpaksa ditutup.

Nasib sama juga menimpa cawangan Family Mart di Kaesong Industrial Complex yang terletak berdekatan Korean Demilitarized Zone.

Kaesong Industrial Complex yang juga dibangunkan oleh Hyundai Asan bertujuan untuk membantu Korea Utara keluar daripada krisis ekonomi. Di samping itu, Korea Selatan menerima manfaat apabila lebih kurang 54,000 pekerja Korea Utara dibenarkan bekerja.

Jadi Korea Selatan telah membawa masuk 124 syarikat termasuk Family Mart untuk beroperasi di sana. Fungsi Family Mart di Kaesong Industrial Complex sama sahaja seperti di Mount Kumgang iaitu hanya dibuka untuk pekerja Korea Selatan sahaja.

Memasuki tahun 2016, Korea Selatan telah menghentikan operasi keseluruhan syarikatnya di Kaesong Industrial Complex sebagai tindak balas kepada pelancaran roket oleh Korea Utara.

Korea Utara pula membalas dengan menghalau semua pekerja Korea Selatan daripada Kaesong Industrial Complex.

Bermula sejak itu, Kaesong Industrial Complex telah ditutup. Family Mart yang pernah megah berdiri di sana juga terpaksa ditutup.

Mungkin di masa hadapan jika hubungan antara Korea semakin erat, CU Mart pula akan dibuka di Pyongyang.

RUJUKAN:

BBC News. (2016, Febuari 10). What is the Kaesong Industrial Complex? Dipetik daripada https://www.bbc.com/news/business-22011178

Yvonne Su. (2014, November 7). The quiet mountain: Kumgang since 2008. NK News. Dipetik daripada https://www.nknews.org/2014/11/the-quiet-mountain-kumgang-since-2008/


Khalifah Harun Ar-Rasyid: Sinar Agung Ilmu Empayar Islam

1. Khalifah Harun Al-Rasyid adalah umpama air yang mencambahkan pohon ilmu di mana buahnya akhirnya menaikkan Empayar Islam Abbasiyyah menuju puncak kegemilangannya. Pemimpin agung Islam ini dilahirkan di Bandar Rayy, Iran pada tahun 17 Mac 763 Masihi ini kemudiannya naik menjadi khalifah selepas kemangkatan abangnya, Khalifah al Hadi pada 14 September 786 Masihi.

2. Pada usia muda lagi, baginda menunjukkan ciri-ciri seorang pemimpin yang sangat cintakan ilmu. Baginda sangat minat membaca buku-buku ilmu, contohnya buku mengenai sejarah, puisi dan sebagainya.

3. Antara jasa baginda ketika menjadi khalifah ialah mengasaskan Baitul Hikmah sebagai badan penterjemahan yang akan menterjemahkan semua khazanah ilmu dari tamadun-tamadun dunia seperti China,India dan Yunani. Selain itu, baginda juga berusaha untuk mewujudkan perpustakaan dan tempat latihan untuk para guru. Baginda turut memperkenalkan majlis Al-Muzakarah, iaitu lembaga pengkajian masalah-masalah keagamaan yang diselenggarakan di rumah-rumah, masjid-masjid, dan istana.

4. Zaman pemerintahan baginda juga, dikenali sebagai zaman Ilmuan Islam dan Zaman Keemasan Empayar Abbasiyyah, kerana pada zaman bagindalah kota Baghdad menjdi pusat tumpuan menuntut ilmu yang termaju dan terkini di dunia,selain menjadi antara bandaraya terbesar di dunia pada zaman itu. ramai cendekiawan Islam dan Bukan Islam datang ke Baghdad untuk melanjutkan pelajaran mereka.

5. Baginda dikatakan mengetuai perperangan menentang askar Rom Byzantin dan menawan bahagian Utara Mesir, Libya dan Tunisia. Zaman baginda juga memperlihatkan kejayaan Empayar Islam Abbasiah berjaya menundukkan 10 buah negara menjadi sebahagian daripada Darul Islam pada masa itu. Empayar Islam Abbasiyah di bawah pemerintahannya dinobatkan sebagai empayar terkaya di dunia dengan sumber ilmu yang cukup banyak daripada tamadun Islam sendiri dan tamadun lain sebelum kedatangan Islam seperti Yunani, Mesir Purba. Rom, Parsi dan sebagainya.

6. Baginda menukarkan pentadbiran daripada Baghdad ke Ar-Raqqah, Syiria kerana Bagdhad di bawah pemerintahan baginda penuh sesak dengan orang yang datang dari segenap sudut dunia mahu menuntut ilmu.

7. Bandaraya Baghdad di bawah pemerintahan baginda menjadi pusat tumpuan untuk mempelajari ilmu-ilmu duniawi seperti ilmu hisab, sejarah, astronomi, sains, geografi dan sebagainya. Baghdad juga turut menjadi pusat pengajian ilmu-ilmu agama seperti fekah, tauhid dan hadis. Pada saat keemasan ilmu empayar Abbasiyyah,benua Eropah masih lagi diselubungi zaman kegelapan selepas kejatuhan Empayar Rom.Ketika pemerintah dunia Islam menjemput para ilmuwan datang menyebarkan ilmu di Baghdad,ada di kalangan raja-raja di Eropah yang tidak tahu menulis,malah ada juga yang buta huruf!


Vlad The Impaler: Dracula Dari Transylvania

• Nama sebenarnya adalah Vlad III Draculea putera kedua dari Vlad II Dracul & cucu kepada Mircea the Elder.

Dracul bermaksud ‘Si Naga’ & Ulea bermaksud ‘anak dari…’ & jika digabungkan menjadi ‘Anak Dari Si Naga’ dalam bahasa Romania.

• Dilahirkan di Sighisoara, Translyvania (Hungary) ketika musim sejuk pada tahun 1431M.

mempunyai 3 orang adik beradik tiri iaitu:

1) Mircea II.
2) Vlad Calugarul.
3) Radu cel Frumos.

• Ayahnya, Vlad II mendapat gelaran ‘Si Naga’ iaitu ‘The Dracul ‘ setelah menganggotai Order of the Dragon iaitu suatu organisasi bangsawan yang ditadbir oleh Raja Hungary, Sigismund sebelum menjadi Maharaja Rom Suci (1433M – 1437M).

Vlad III menganggotai kumpulan ini ketika berumur 5 tahun & mendapat gelaran ‘Anak Si Naga’ iaitu ‘ Draculea ‘.

• Vlad II menjadi Voivode wilayah Wallachia .

Vovoide – Komando tentera dalam bahasa Slavonic Kuno.

• Anak-anak Vlad II dididik oleh para guru dari Rom, Yunani & Konstantinopel di Targoviste, ibukota Wallachia.

Mereka diajari ilmu peperangan, geografi, matematik, sains, ilmu bahasa & seni klasik.

• Pada tahun 1442M, Vlad II digulingkan dari takhta Wallachia kerana bersikap neutral ketika tentera Turki Uthmaniyah menyerang wilayah Hungary.

Raja Hungary yang murka pada ketika itu menghantar pasukan Hungary di bawah pimpinan John Hunyadi & berjaya mengusir Vlad II & keluarganya dari Wallachia.

• Vlad II meminta bantuan dari Empayar Turki Uthmaniyah & Sultan Murad II memberikan bantuan ketenteraan kepada Vlad II untuk merampas kembali takhta Wallachia.

Vlad II berjaya menaiki takhta kembali & menghantar dua orang anaknya, Vlad III & Radu ke Adrianopel sebagai jaminan kesetiaan kepada Sultan Murad II pada tahun 1442M.

Ketika itu, Vlad III berumur 11 tahun.

• Di Erdine, Vlad III & Radu diajar ilmu ketenteraan Jannisari serta ilmu-ilmu yang lain.

Radu memeluk Islam & sikapnya yang sopan-santun menjadikan beliau dapat berkawan rapat dengan Sultan Muhammad al-Fateh.

Vlad III walaupun digelar Muslim tetapi keyakinannya terhadap agama Kristian Katolik tidak pernah padam.

Dendamnya membara terhadap kerajaan Turki Utmaniyah kerana memisahkan dia dengan ahli keluarganya yang berada di Wallachia.

• Pada musim bunga tahun 1448M, John Hunyadi melancarkan kempen ketenteraan melawan empayar Turki Uthmaniyah & terjadi pemberontakan di Wallachia.

Pemberontakan ini dirancang oleh John Hunyadi.

Vlad II dan anak sulungnya, Mircea II dibunuh oleh pemberontak berdekatan Tasik Beltani yang terletak di antara Targoviste & Bucharest.

• John Hunyadi meletakkan anak saudara Vlad II, Vladislav II sebagai pemerintah Wallachia.

• Kerajaan Turki Uthmaniyyah menghantar Vlad III ke Wallachia dengan sokongan pasukan tentera Jannisari untuk merebut kembali takhta Wallachia.

Wallchia berjaya direbut oleh Vlad III kerana pada masa itu Vladislav II tiada di Wallachia kerana sibuk berperang dengan tentera Uthmaniyyah di Balkan atas arahan John Hunyadi.

• Vlad III hanya berkuasa selama 1 bulan & melarikan diri setelah Vladislav II & pasukannya kembali ke Wallachia.

• Vlad III melarikan diri ke Moldovia & mendapat perlindungan dari bapa saudaranya, Putera Bogdan II.

Setelah Vladislav II bersekutu dengan Turki Uthmaniyyah & berkhianat pada John Hunyadi, Vlad III mengambil peluang bersekutu dengan John.

• Vlad III menjadi orang kepercayaan John & dia dilantik menjadi penasihat kerajaan Hungary.

John memberikan benteng Sibiu di barat daya Transylvania ( pada waktu ini terjadi pembebasan Konstantinopel oleh Sultan Muhammad al-Fateh – 1453M ).

• Pada tahun 1456M setelah 3 tahun pembebasan Konstantinopel, empayar Uthmaniyyah memperluaskan kuasa ke kerajaan Hungary dengan merebut wilayah Beogard.

• Setelah kematian John Hunyadi (11/08/1456M),
Vlad III merebut Wallchia & berjaya membunuh Vladislav II.

• Pada fasa pemerintahan keduanya di Wallachia, Vlad III memulakan aksi pembunuhan kejamnya iaitu dengan penyulaan secara berjemaah.

• Setelah menaiki takhta Wallchia kembali maka Vlad III memulakan pemerintahannya dengan membalas dendam kepada para bangsawan & pemberontak yang telah bersekongkol dalam pembunuhan ayahnya, Vlad II.

• Pada Hari Raya Easter 1459M, Vlad III mengundang para bangsawan beserta ahli keluarga mereka ke jamuan makan malam yang diadakan di sebuah gereja.

Setelah sesi makan malam tamat, Vlad III dengan serta merta memerintahkan tenteranya menangkap kesemua para bangsawan ini untuk dihukum bunuh dengan penyulaan.

Ahli keluarga para bangsawan ini ditawan & dijadikan buruh paksa membangunkan benteng Poenari.

Ahli sejarah Yunani, Chalcondyles mengatakan, jumlah tawanan keluarga ahli para bangsawan ini mencapai sekitar 300 orang terdiri dari kanak-kanak sehingga ke orang tua.

• Benteng Poenari berlokasi di tepian sungai Agres adalah benteng darurat milik Vlad II yang bertujuan melindungi dia & ahli keluarganya apabila Wallachia jatuh ke tangan musuh.

• Selama kekuasaannya Vlad III membunuh seramai 300 ribu orang Islam iaitu:

1) Membunuh saki-baki tentera Turki yang berada di Tirgoviste, Wallachia dengan cara penyulaan setelah menaiki takhta Wallachia & mengumumkan murtad & menyatakan perlawanan terhadap empayar Turki Utmaniyyah.

2) Pada tahun 1456M, Vlad III membakar hidup-hidup 400 orang pemuda Turki yang sedang menuntut ilmu di Wallachia di dalam sebuah dewan besar.

3) Membakar hidup-hidup masyarakat Muslim yang terdiri dari petani & orang miskin di dalam suatu ruangan istana setelah jamuan makan malam.

4) Ketika Hari Saint Bartholome 1459M, Vlad III menangkap sekitar 30 ribu orang pedagang Turki yang berada di Wallachia & menyula kesemuannya.

5) Meracuni Sungai Danube bertujuan untuk membunuh pasukan Turki yang sedang membangun kota pertahanan di selatan sungai itu.

• Pada tahun 1462M, Sultan Muhammad al-Fatih menghantar 1,000 orang tentera Jannisari di bawah pimpinan Hamza Bey untuk menangkap Vlad III.

Pasukan Hamza Bey dikalahkan kerana Vlad III tahu tentang corak pertempuran Jannisari & ini memudahkan Vlad III untuk menguasai medan pertempuran.

Pasukan Hamza Bey dibunuh lalu disula & mayat mereka dipacakkan di tanah lapang di kiri dan kanan jalan sepanjang 10km menuju ke Wallchia ( menjadikan pemandangan ketika ini seperti hutan mayat manusia ).

• Sultan Muhammad al-Fateh memimpin pasukan Turki Uthmaniyyah menuju ke Wallachia & terkejut dengan pemandangan kejam itu.

Sejak dari peristiwa ini Vlad III digelar sebagai Vlad The Impaler.

• Vlad The Impaler melarikan diri ke benteng Poenari untuk bertahan di sana setelah mengetahui ketibaan pasukan Uthmaniyyah pimpinan Sultan Muhammad al-Fateh.

Sultan Muhammad al-Fateh menghantar Radu cel Frumos ke benteng Poenari dengan berkekuatan 90,000 orang Jannisari untuk menangkap Vlad The Impaler.

• Akibat tekanan yang melampau, isteri Vlad, membunuh diri dengan melompat dari menara benteng itu & terjatuh ke dalam Sungai Agres.

Vlad The Impaler yang mengetahui tentang kematian isterinya terus melarikan diri ke Hungary melalui lorong rahsia yang terdapat di dalam benteng itu.

• Radu & pasukannya dalam serangan yang dikenali sebagai ‘The Night Attack’ dapat menawan benteng Poenari pada malam harinya.

Akhirnya Radu menaiki takhta di Wallachia & dilantik oleh Sultan Muhammad al-Fateh sebagai pemimpin di wilayah Wallachia.

• Di Hungary, Vlad The Impaler tidak diterima sebagai tetamu melainkan sebagai tawanan.

Raja Hungary baru, Raja Matthias Cornivus memenjarakan Vlad The Impaler di Istana Visegard.

Pada ketika ini aura membunuh Vlad The Impaler semakin berkurang.

• Vlad The Impaler dibebaskan & berkahwin dengan anak saudara Raja Matthias, Ilona Szilagy.

Hasil perkahwinan ini Vlad The Impaler dikurniakan seorang anak.

• Setelah beberapa bulan berada di Hungary, Vlad The Impaler dibantu oleh pasukan Hungary pimpinan Putera Stephen Bathory of Tranlyvania & Putera Stephen The Great of Moldovia menyerang & merebut Wallachia.

Pada ketika ini, Radu telah meninggal dunia terkena penyakit Sifilis.

• Pada masa pemerintahan ketiga ini, Vlad The Impaler lebih suka menyibukkan diri di Gereja Snagov & menyesali perbuatannya yang lalu.

• Vlad mewasiatkan kepada paderi di gereja ini supaya mayatnya dikuburkan di dalam Gereja Snagov jika beliau meninggal dunia suatu hari nanti.

• Pada waktu ini, Sultan Muhammad al-Fateh menggempur wilayah Eropah Barat & Vlad The Impaler ditugaskan untuk menumpaskan pasukan Uthmaniyyah.

Ketika keluar berperang, Vlad hanya membawa sedikit sahaja pasukan tentera & ini menyebabkan Vlad kalah dalam pertempuran melawan pasukan Uthmaniyyah.

• Pada bulan Disember 1476M, Vlad The Impaler dibunuh dalam peperangan & kepalanya dipenggal untuk dibawa pulang ke Konstantinopel.

Tubuhnya ditemui di tepian Tasik Snagov & dikuburkan di dalam gereja Snagov sesuai kehendak wasiatnya.

• Kekejaman Vlad Draculea The Impaler dalam membunuh mangsanya dengan teknik penyulaan menginspirasikan penulis Irlandia, Bram Stoker menulis sebuah kisah puntianak dalam bentuk novel yang berjudul Dracula pada tahun 1897.